PRÍRUČKA PRE ŽIADATEĽA 
O POSKYTNUTIE DOTÁCIE V PôSOBNOSTI
MINISTERSTVA ZDRAVOTNÍCTVA SLOVENSKEJ REPUBLIKY NA ROK 2019
V OBLASTI ZDRAVOTNÍCTVA NA ÚČELY VÝSKUMU A VÝVOJA (ONKO)

Obsah

Obsah
I	Všeobecné informácie
II	Vypracovanie a predloženie žiadosti o poskytnutie dotácie
III	Podmienky poskytnutia dotácie
IV	Schvaľovanie žiadostí o dotáciu
V	Oprávnené náklady na riešenie projektu
VI	Často kladené otázky súvisiace s dotáciami
VII	Návrh Zmluvy o poskytnutí dotácie z rozpočtovej kapitoly Ministerstva zdravotníctva Slovenskej republiky č. .../2019  (bez participácie spoluriešiteľa)
VIII	Návrh Zmluvy o poskytnutí dotácie z rozpočtovej kapitoly Ministerstva zdravotníctva Slovenskej republiky č. .../2019  (s participáciou spoluriešiteľa)
IX	Prílohy k príručke pre žiadateľa

I	Všeobecné informácie

Príručka pre žiadateľa o poskytnutie dotácie v pôsobnosti Ministerstva zdravotníctva Slovenskej republiky (ďalej len „príručka pre žiadateľa“) v oblasti zdravotníctva na účely výskumu a vývoja je materiálom, ktorý predstavuje pre žiadateľa hlavný podporný nástroj 
pre prípravu, vypracovanie a predloženie žiadosti o poskytnutie dotácie v pôsobnosti Ministerstva zdravotníctva Slovenskej republiky v oblasti zdravotníctva na účely výskumu a vývoja (ďalej len „žiadosť o poskytnutie dotácie“) a spoľahlivú orientáciu v prostredí podmienok a pravidiel poskytovania dotácie určenej na účely výskumu a vývoja z rozpočtovej kapitoly Ministerstva zdravotníctva Slovenskej republiky (ďalej len „ministerstvo“) v rámci vyhlásenia verejnej výzvy ministerstvom.
Verejná výzva sa predkladá v súlade s § 2 ods. 1 písm. a) zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov. Jej základným cieľom je zabezpečenie transparentnosti pri poskytovaní dotácií ministerstva pre žiadateľov projektov, ktorí sa v súlade so zoznamom prioritných okruhov a podporovaných oblastí vedecko-výskumného riešenia medicínskych problémov zdravotného stavu slovenskej populácie zohľadňujúc princípy etiky a morálky, kvality života pacientov, ochrany pacienta a jeho zdravia a potrieb preventívneho zamerania zdravotníctva uchádzajú o poskytnutie dotácie v pôsobnosti ministerstva v oblasti zdravotníctva na účely výskumu a vývoja.
Účelom definovania podmienok poskytnutia dotácie je zabezpečiť výber najkvalitnejších projektov, ktoré prispievajú k plneniu cieľov v oblasti zdravotníctva na účely výskumu a vývoja. Z hľadiska charakteru zahŕňajú podmienky poskytnutia príspevku všeobecné podmienky platné pre všetkých žiadateľov, ako aj špecifické podmienky, ktoré sa uplatňujú individuálne v závislosti napr. od právnej formy žiadateľov a pod.. Splnenie podmienok poskytnutia dotácie je žiadateľ povinný preukázať formou predloženia relevantného dokumentu alebo informácie. Bez ohľadu na spôsob overovania podmienok poskytnutia dotácie je subjektom povinným splniť podmienky poskytnutia dotácie žiadateľ.
Zoznam možných podmienok poskytnutia dotácie: 
-	oprávnenosť žiadateľa,
-	oprávnenosť partnera,
-	oprávnenosť výdavkov,
-	hodnotiace a výberové kritériá projektov,
-	spôsob financovania,
-	ďalšie podmienky poskytnutia dotácie.
Cieľom uvedenej príručky pre žiadateľa je poskytnúť žiadateľom informácie o podmienkach poskytnutia dotácie, ktoré musí žiadateľ splniť, aby mu mohla byť poskytnutá dotácia. Súčasťou tejto príručky pre žiadateľa sú informácie týkajúce sa vyplnenia žiadosti o dotáciu a zabezpečenia povinných príloh za účelom prípravy kompletnej dokumentácie žiadosti o dotáciu, informácie o spôsobe predloženia žiadosti o poskytnutie dotácie na ministerstvo, ako aj informácie týkajúce sa schvaľovania žiadosti o dotáciu, postupov pri uzatváraní zmluvy o poskytnutí dotácie z rozpočtovej kapitoly ministerstva a ďalšie informácie, s ktorými by sa mal žiadateľ oboznámiť za účelom riadneho vypracovania žiadosti o poskytnutie dotácie.
Jednotlivé kapitoly príručky pre žiadateľa sú definované tak, aby zohľadňovali postupnosť a logickosť krokov, ktoré by mal žiadateľ absolvovať pri príprave žiadosti o dotáciu. Informácie a údaje v tejto príručke pre žiadateľa by mali žiadateľovi poskytnúť odpovede 
na nasledujúce otázky nevyhnutne súvisiacimi s prípravou žiadosti o poskytnutie dotácie:
•	Ako vypracovať žiadosť o poskytnutie dotácie v pôsobnosti ministerstva v oblasti zdravotníctva na účely výskumu a vývoja, dokumentáciu k žiadosti o poskytnutie dotácie a ako predložiť uvedenú žiadosť?
•	Aké podmienky je potrebné splniť na to, aby mohla byť dotácia poskytnutá?
•	Aké sú presné požiadavky na jednotlivé povinné prílohy?
•	Ako prebieha schvaľovanie žiadosti o poskytnutie dotácie?
•	Akým spôsobom a dokedy dôjde k uzatvoreniu zmluvy o poskytnutí dotácie v prípade schválenia žiadosti o poskytnutie dotácie?
Výsledkom práce s príručkou pre žiadateľa by mala byť komplexná dokumentácia žiadosti o poskytnutie dotácie v pôsobnosti ministerstva v oblasti zdravotníctva na účely výskumu a vývoja pripravená na predloženie ministerstvu.
Odporúčané všeobecne záväzné právne predpisy, vzťahujúce sa k poskytovaniu dotácií:
•	Zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov
•	Zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon 
č. 82/2005 Z. z.“)
•	Zákon č. 315/2016 Z. z. o registri partnerov verejného sektora a o zmene a doplnení niektorých zákonov (ďalej len „zákon 315/2016 Z. z.“)
•	Zákon č. 330/2007 Z. z. o registri trestov a o zmene a doplnení niektorých zákonov v znení zákona č. 91/2016 Z. z. (ďalej len zákon č. 330/2007 Z. z.)
•	Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon č. 343/2015 Z. z.“)
•	Zákon č. 357/2015 Z. z. o finančnej kontrole a audite a o zmene a doplnení niektorých zákonov (ďalej len „zákon č. 357/2015 Z. z.“)
•	Zákon č. 431/2002 Z. z. o účtovníctve v znení neskorších predpisov (ďalej len „zákon č. 431/2002 Z. z.“)
•	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon 
č. 523/2004 Z. z.“)
•	Zákon č. 525/2010 Z. z. o poskytovaní dotácií v pôsobnosti Ministerstva zdravotníctva SR v znení neskorších predpisov (ďalej len „zákon č. 525/2010 Z. z.“)
•	Zákon 595/2003 Z. z. o dani z príjmov v znení neskorších predpisov (ďalej len „zákon č. 595/2003 Z. z.“)
•	Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane osobných údajov)
•	Výnos Ministerstva zdravotníctva Slovenskej republiky z 22. júna 2015, 
ktorým sa ustanovujú kritériá a postup na vyhodnocovanie žiadostí o poskytnutie dotácie (ďalej len „výnos“), ktorý je uverejnený vo Vestníku Ministerstva zdravotníctva Slovenskej republiky z 13. júla 2015, ročník 63, čiastka 6-7
•	Štatút Vedeckej rady Ministerstva zdravotníctva Slovenskej republiky, 
ktorý bol uverejnený vo Vestníku Ministerstva zdravotníctva Slovenskej republiky 
dňa 2. mája 2018, čiastka 33-35, ročník 66
II	Vypracovanie a predloženie žiadosti o poskytnutie dotácie

Formulár žiadosti o poskytnutie dotácie na projekt výskumu a vývoja v oblasti zdravotníctva (ďalej len „žiadosť“) je základným dokumentom, prostredníctvom ktorého žiadateľ 
na základe vyhlásenej verejnej výzvy žiada poskytovateľa – ministerstvo o spolufinancovanie projektu z finančných prostriedkov určených na verejnú výzvu. Žiadateľ je povinný vyplniť formulár žiadosti vrátane všetkých povinných príloh.
Žiadateľ predkladá ministerstvu žiadosť o poskytnutie dotácie písomnou formou, v piatich vyhotoveniach (jeden originál v slovenskej verzii, dve kópie v slovenskej verzii a popis projektu, t. j. Projektový formulár (Príloha č. 3.1.A), Opisný formulár projektu (Príloha 
č. 3.1.B) a Celkový a podrobný rozpočet projektu (Príloha č. 3.2), v anglickej verzii v dvoch vyhotoveniach), v termíne určenom verejnou výzvou ministerstva pre oblasť zdravotníctva 
na účely výskumu a vývoja, opečiatkuje ju (v prípade, že má žiadateľ povinnosť používať pečiatku) a podpíše ju štatutárny orgán žiadateľa. Ministerstvo prijíma žiadosti o dotácie, ktorých zameranie bude v súlade s prioritnými okruhmi a podporovanými oblasťami 
vedecko-výskumnej problematiky slovenského zdravotníctva v roku 2018 (pozri prílohu č. 1) v termíne do 15. júla 2019. Žiadosti budú posudzované individuálne v súlade s touto príručkou pre žiadateľa.
K písomnej forme formuláru žiadosti žiadateľ pripojí všetky povinné prílohy 
(v piatich vyhotoveniach) a zabezpečí predloženie kompletnej dokumentácie spolu s elektronickou formou kompletnej dokumentácie (napr. na CD nosiči, USB kľúči a pod.) 
na adresu: Ministerstvo zdravotníctva Slovenskej republiky, Sekcia financovania, Odbor verejných výdavkov a hospodárenia rezortu, Limbová 2, P. O. Box 52, 837 52 
Bratislava 37 a to jedným z nasledovných spôsobov:
•	osobne, v podateľni v budove ministerstva (vpravo od recepcie), v pracovné dni v odporúčanom čase od 800 hod. do 1100 hod. a od 1130 hod. do 1400 hod.,
•	doporučenou zásielkou, kde sa za termín doručenia považuje údaj na poštovej pečiatke, ktorý môže byť najneskôr v deň uzávierky,
•	kuriérskou službou, v odporúčanom čase do 1400 hod. v deň uzávierky.
Za účelom zabezpečenia riadneho nakladania s dokumentáciou žiadosti o poskytnutie dotácie v procese schvaľovania tejto žiadosti odporúčame žiadateľom, aby pri príprave a kompletizácii dokumentácie žiadosti postupovali podľa nasledujúcich inštrukcií:
•	žiadosť o poskytnutie dotácie predloží žiadateľ ministerstvu v pevnom, uzavretom 
a v nepriehľadnom obale, na ktorom budú uvedené nasledovné údaje:
o	 celý názov (meno) a adresa žiadateľa,
o	 názov a adresa poskytovateľa dotácie, t.j. Ministerstvo zdravotníctva Slovenskej republiky, Sekcia financovania, Odbor verejných výdavkov a hospodárenia rezortu, Limbová 2, P. O. Box 52, 837 52 Bratislava 37,
o	 názov projektu,
o	nápis „Verejná výzva – žiadosť výskum a vývoj (ONKO) NEOTVÁRAŤ“.
•	formulár žiadosti spolu s povinnými prílohami je potrebné zviazať v hrebeňovej, tepelnej alebo v inej mechanickej väzbe. Za pevnosť väzby zodpovedá žiadateľ. V prípade veľkého rozsahu je možné dokumentáciu žiadosti rozdeliť na viaceré osobitne zviazané časti, pričom formulár žiadosti bude v takomto prípade zviazaný osobitne. Osobitne zviazaná časť príloh žiadosti o poskytnutie dotácie bude na prvej strane takto zviazanej časti príloh označená rozsahom príloh, ktoré sú samostatne zviazané.
V prípade, že žiadateľ uprednostní možnosť doručenia žiadosti o poskytnutie dotácie osobne na podateľňu ministerstva, pracovník podateľne túto žiadosť zaeviduje podľa štandardných postupov evidovania došlej pošty v súlade s registratúrnym poriadkom.
Žiadosť o poskytnutie dotácie musí byť doručená riadne, včas a v určenej forme, 
a žiadateľ je povinný splniť nasledovné podmienky:
-	formulár žiadosti (pozri prílohu č. 4) a povinné prílohy k žiadosti o poskytnutie dotácie sú vyplnené elektronicky v slovenskom jazyku, resp. v anglickom jazyku, v prípade, že to vyžaduje formulár, žiadateľ doručuje v piatich písomných vyhotoveniach a v jednom elektronickom vyhotovení vrátane anglickej verzie formulárov v prípade, ak to vyžaduje formulár,
-	žiadosť o poskytnutie dotácie je doručená na adresu ministerstva, uvedenej v tejto časti metodickej príručky, najneskôr v posledný deň uzavretia verejnej výzvy,
-	rozhodujúcim dátumom na splnenie podmienky doručenia žiadosti o poskytnutie dotácie včas je:
a)	v prípade osobného predloženia je určujúci dátum fyzického odovzdania písomnej formy žiadosti o poskytnutie dotácie na adresu ministerstva;
b)	v prípade zaslania žiadosti o poskytnutie dotácie poštou alebo kuriérom 
je určujúcim dátumom odovzdanie písomnej verzie žiadosti na poštovú prepravu alebo na prepravu kuriérom;
-	dátum doručenia žiadosti o poskytnutie dotácie je určujúci aj pre splnenie 
tých podmienok poskytnutia príspevku, ktorých forma preukázania zo strany žiadateľa obsahuje lehotu aktuálnosti,
-	žiadosť o poskytnutie dotácie je doručená v určenej forme, ak je formulár žiadosti vrátane príloh doručený v elektronickej forme (napr. na CD nosiči, USB a pod.), a zároveň je žiadosť s povinnými prílohami doručená aj v písomnej forme.
III	Podmienky poskytnutia dotácie

Dotáciu podľa § 3 ods. 1 zákona č. 525/2010 Z. z. možno poskytnúť žiadateľovi, 
ktorým je verejná výskumná inštitúcia alebo právnická osoba alebo fyzická osoba – podnikateľ, ktorá má osvedčenie o spôsobilosti vykonávať výskum a vývoj alebo doklad o spôsobilosti vykonávať výskum a vývoj v oblasti zdravotníctva podľa osobitného predpisu najmenej po dobu troch rokov.

Z celkových nákladov na riešenie projektu možno poskytnúť dotáciu podľa zákona 
č. 525/2010 Z. z. § 3 ods. 2 najviac do výšky 70 % nákladov na projekt, pričom žiadateľ 
je povinný preukázať, že má na financovanie projektu zabezpečených najmenej 30 % z iných zdrojov.

Dotáciu podľa zákona č. 525/2010 Z. z. § 3 ods. 3 nemožno poskytnúť na:

a)	úhradu záväzkov žiadateľa z predchádzajúcich rozpočtových rokov,
b)	refundáciu výdavkov uhradených v predchádzajúcich rozpočtových rokoch.

Dotáciu podľa zákona 525/2010 Z. z. § 2 ods. 1 písm. a) možno poskytnúť žiadateľovi 
na základe formuláru písomnej žiadosti, ktorej vzor je uvedený v prílohe č. 4.
Prílohami k formuláru žiadosti v zmysle zákona č. 525/2010 Z. z. a zákona č. 523/2004 Z. z. je / sú:

-	popis projektu, ktorý je súčasťou tlačív s názvom – Projektový formulár (Príloha 
č. 3.1.A), Opisný formulár projektu (Príloha č. 3.1.B) a Celkový a podrobný rozpočet projektu (Príloha č. 3.2.) vrátane anglickej verzie uvedených tlačív,
-	potvrdenie o zabezpečení financovania projektu z iných zdrojov,
-	osvedčenie o spôsobilosti vykonávať výskum a vývoj alebo doklad o spôsobilosti vykonávať výskum a vývoj v oblasti zdravotníctva podľa osobitného predpisu,
-	doklad preukazujúci, že žiadateľ výskumno-vývojovú činnosť vykonáva najmenej 
po dobu troch rokov, 
-	doklad preukazujúci oprávnenie člena štatutárneho orgánu konať za žiadateľa, 
ak je žiadateľom právnická osoba, 
-	čestné vyhlásenie, že na projekt neboli získané žiadne iné finančné prostriedky okrem tých, ktoré sú preukázané doloženými potvrdeniami o financovaní,
-	čestné vyhlásenie žiadateľa, že žiadateľ má vysporiadané finančné vzťahy so štátnym rozpočtom, a potvrdenie miestneho príslušného správcu dane, nie staršie ako tri mesiace, že žiadateľ nemá daňové nedoplatky,
-	potvrdenie príslušného konkurzného súdu, nie staršie ako tri mesiace, 
že voči žiadateľovi nie je vedené konkurzné konanie, nie je v konkurze, v reštrukturalizácii a nebol proti nemu zamietnutý návrh na vyhlásenie konkurzu 
pre nedostatok majetku,
-	čestné vyhlásenie žiadateľa, že voči nemu nie je vedený výkon rozhodnutia,
-	potvrdenie príslušného inšpektorátu práce, nie staršie ako tri mesiace, že žiadateľ neporušil zákaz nelegálneho zamestnávania v predchádzajúcich troch rokoch, 
-	potvrdenie zo Sociálnej poisťovne a každej zdravotnej poisťovne (Dôvera zdravotná poisťovňa, a. s., Union zdravotná poisťovňa, a. s., Všeobecná zdravotná poisťovňa, 
a. s.), nie staršie ako tri mesiace, že žiadateľ nemá evidované nedoplatky poistného 
na zdravotné poistenie, sociálne poistenie a príspevkov na starobné dôchodkové poistenie,
-	údaje potrebné na vyžiadanie výpisu z registra trestov z dôvodu overenia žiadateľa v súvislosti s právoplatne uloženým trestu zákazu prijímať dotácie alebo subvencie a overenie právoplatne uloženého trestu zákazu prijímať pomoc a podporu poskytovanú z fondov Európskej únie,

Uvedené prílohy k formuláru žiadosti musia byť predložené vo forme originálu alebo úradne overenej kópie, nie staršej ako tri mesiace ku dňu predloženia žiadosti.

Za zhodu slovenskej a anglickej verzie projektu zodpovedá žiadateľ. 

IV	Schvaľovanie žiadostí o dotáciu
Ministerstvo pri zabezpečovaní procesu schvaľovania žiadosti o poskytnutie dotácie zodpovedá za dodržiavanie princípov transparentnosti, rovnakého zaobchádzania a nediskriminácie v súlade so všeobecne záväznými právnymi predpismi Slovenskej republiky. Ministerstvo prijíma žiadosti o poskytnutie dotácie, ktorých zameranie 
bude v súlade s prioritnými okruhmi translačného a aplikovaného biomedicínskeho výskumu. Žiadosti budú posudzované individuálne v súlade s týmto materiálom a poskytované do výšky schváleného finančného limitu.
Proces schvaľovania sa začína doručením žiadosti o poskytnutie dotácie a končí vydaním oznámenia, a teda schválením resp. neschválením konkrétnej žiadosti o dotáciu žiadateľa.
Formálne hodnotenie projektov pozostáva z vyhodnotenia nasledovných kritérií:
-	vyplnenie žiadosti na požadovanom formulári,
-	kompletnosť a úplnosť žiadosti vrátane príloh,
-	predloženie žiadosti v stanovenom termíne,
-	predloženie žiadosti v požadovanom počte písomných a elektronických verzií v lehote do termínu uzávierky, 
-	dodržanie predpísaného spôsobu doručenia,
-	dodržanie všetkých náležitostí verejnej výzvy na poskytnutie finančných prostriedkov z rozpočtu kapitoly ministerstva v oblasti zdravotníctva na účely výskumu a vývoja.
Žiadateľ, ktorého žiadosť nespĺňa kritériá formálnej kontroly je o tejto skutočnosti písomne informovaný a je vyzvaný na odstránenie formálnych nedostatkov formou doručenia prepracovanej žiadosti spravidla do 5 pracovných dní odo dňa doručenia písomného oznámenia. V prípade ak žiadateľ nedoplní chýbajúce dokumenty alebo neodstráni 
iné formálne nedostatky žiadosti v stanovenej lehote, žiadosť bude vyradená z ďalšieho hodnotenia, o čom bude žiadateľ informovaný do 20 pracovných dní. 
Vzhľadom na to, že komunikácia zo strany ministerstva ohľadne odstránenia nedostatkov v žiadosti o poskytnutie dotácie bude prebiehať výlučne prostredníctvom emailovej komunikácie ministerstvo si dovoľuje žiadateľov požiadať, aby vo svojich žiadostiach o poskytnutie dotácie uvádzali funkčné emailové adresy. Zároveň ich ministerstvo vyzýva, počas obdobia verejnej výzvy, k pravidelnému kontrolovaniu obsahu emailovej schránky 
za účelom dodržania lehôt určených na odstránenie prípadných nedostatkov žiadosti 
o poskytnutie dotácie.
Podľa § 3 ods. 8 zákona č. 525/2010 Z. z. žiadosti o poskytnutie dotácie vyhodnocuje Vedecká rada Ministerstva zdravotníctva (ďalej len „vedecká rada“). Zloženie a rokovací poriadok vedeckej rady upravuje Štatút Vedeckej rady Ministerstva zdravotníctva Slovenskej republiky (ktorý nadobudol účinnosť dňa 2. mája 2018), ktorý tvorí prílohu č. 2. 1 
tejto verejnej výzvy. Odborné hodnotenie pozostáva z overenia splnenia hodnotiacich kritérií, ktoré sú určené Výnosom Ministerstva zdravotníctva Slovenskej republiky z 22. júna 2015, ktorým sa ustanovujú kritériá a postup na vyhodnocovanie žiadostí o poskytnutie dotácie.
Ministerstvo na základe overenia splnenia, resp. nesplnenia podmienok žiadosti o poskytnutie dotácie po procese rozhodovania o tejto žiadosti vydáva:
a)	Oznámenie o schválení žiadosti o poskytnutie dotácie, v ktorom ministerstvo konštatuje splnenie všetkých podmienok poskytnutia dotácie z rozpočtovej kapitoly ministerstva a zároveň deklaruje dostatok finančných prostriedkov na financovanie schváleného projektu. Zoznam schválených žiadostí o poskytnutie dotácie v pôsobnosti ministerstva bude uverejnený, po ich schválení ministrom zdravotníctva, 
na webovom sídle ministerstva.
b)	Oznámenie o neschválení žiadosti o poskytnutie dotácie, v ktorom ministerstvo konštatuje nesplnenie jednej alebo viacerých podmienok poskytnutia dotácie z rozpočtovej kapitoly ministerstva. Zoznam neschválených žiadostí o poskytnutie dotácie v pôsobnosti ministerstva bude uverejnený, po ich neschválení ministrom zdravotníctva, na webovom sídle ministerstva.
Termín na vyhodnotenie žiadostí o poskytnutie dotácie v pôsobnosti ministerstva v oblasti zdravotníctva na účely výskumu a vývoja je do 30. septembra 2019.
Objem predpokladaných disponibilných finančných prostriedkov alokovaných na účely 
tejto výzvy počas troch rokov realizácii projektov je 1 200 000 eur. V 1. roku, v roku 2019, realizácie projektov je rozpočet určený na dotácie v pôsobnosti Ministerstva zdravotníctva v oblasti zdravotníctva na účely výskumu a vývoja 400 000 eur, v 2. roku, v roku 2020, realizácie projektov je výška predpokladaného schváleného rozpočtu 400 000 eur, v 3. roku, v roku 2021, realizácie projektov je výška predpokladaného schváleného rozpočtu 
400 000 eur. Najnižšia výška finančných prostriedkov na realizáciu jedného úspešného 
vedecko-výskumného projektu je 17 000 eur/rok a najvyššia možná výška finančných prostriedkov na realizáciu jedného úspešného vedecko-výskumného projektu, v rámci jedného rozpočtového roka, realizácie projektu je 100 000 eur. Finančné prostriedky sa poukazujú bankovým prevodom vrátane rozpisového listu, v ktorom je uvedená výška dotácie, účel
 jej použitia a ostatné zákonné podmienky čerpania dotácie.
Obdobie na ktoré je dotácia poskytnutá, zo strany poskytovateľa, začína dňom nadobudnutia platnosti a účinnosti zmluvy a končí dátumom uvedeným v projekte, najneskôr však dňom 
31. marca 2022, vrátane finančných prostriedkov poskytnutých po 1. auguste rozpočtového roka a ktoré nebolo možné použiť do konca príslušného rozpočtového roka, možno použiť 
do 31. marca nasledujúceho rozpočtového roka, na ktorých použitie sa vzťahuje ustanovenie 
§ 8 ods. 4 a 5 zákona č. 523/2004 Z. z..
Úspešní žiadatelia o poskytnutie dotácie v pôsobnosti ministerstva v oblasti zdravotníctva 
na účely výskumu a vývoja sú po schválení projektu povinní každoročne predkladať priebežnú odbornú a finančnú správu, resp. v záverečnom roku záverečnú odbornú a finančnú správu, na základe ktorej ministerstvo vykonáva priebežné, resp. záverečné, hodnotenie projektu dvomi členmi Vedeckej rady, pričom je navrhnuté ďalšie financovanie projektu (bližšie pozri Zmluvu o poskytnutí dotácie z rozpočtovej kapitoly Ministerstva zdravotníctva Slovenskej republiky č. .../2019 (bez participácie spoluriešiteľa)/Zmluvu o poskytnutí dotácie z rozpočtovej kapitoly Ministerstva zdravotníctva Slovenskej republiky č. .../2019 (s participáciou spoluriešiteľa)). Vyhodnotenie výsledkov už poskytnutých dotácií 
na konkrétne projekty bude uverejnené na webovom sídle ministerstva po ich vyhodnotení vedeckou radou.
V	Oprávnené náklady na riešenie projektu
Oprávnené náklady na riešenie projektu sú náklady určené žiadateľom v žiadosti predloženej rámci verejnej výzvy, ktoré poskytovateľ schváli ako odôvodnené náklady na riešenie projektu. Oprávnené náklady obsahujú príslušné položky jednotlivých druhov nákladov, ktoré musia preukázateľne priamo súvisieť s riešením projektu. Prijímateľ zodpovedá 
za ekonomicky najefektívnejšie využitie všetkých oprávnených nákladov v celom projekte. Medzi oprávnené náklady na vedecko-výskumný projekt patria podľa zamerania: 

5.1.	Bežné výdavky
5.1.1.	Mzdové a ostatné osobné náklady 

Osobné náklady sú oprávnené v dvoch prípadoch:

a)	Osobné výdavky zamestnancov organizácie (mimo dohôd o prácach vykonaných mimo pracovného pomeru), ktorí priamo a overiteľne pracujú na projekte 
podľa časového harmonogramu s presne vymedzeným počtom hodín. Podmienkou 
je, že počet hodín určených na výkon práce na projekte je venovaný výlučne práci 
na projekte, práca je vykazovaná na základe výkazov odpracovanej činnosti, potvrdených prijímateľom/spoluriešiteľom a sú stanovené presné výstupy, 
ktoré musia tieto osoby splniť. Osobné náklady do výšky 30% z celkovej ceny práce týchto osôb sú definované ako oprávnené a môžu byť hradené z prostriedkov poskytovateľa. Do tejto kategórie spadajú medzi inými, aj osobné náklady 
na finančného manažéra ako aj vedúceho projektu. Zároveň sú tieto osoby vylúčené z možnosti uzatvárať zmluvné vzťahy uvedené v bode b). Rovnako to platí 
aj pre osoby, ktoré boli v  pracovnom pomere s prijímateľom/s spoluriešiteľom 
za obdobie posledných 6 mesiacov od dátumu registrácie podanej žiadosti.
b)	Náklady, ktoré vznikli na základe zmluvného vzťahu medzi prijímateľom/spoluriešiteľom a osobou/osobami priamo vykonávajúcimi vedeckú prácu alebo vedecko-technické služby na projekte, pričom dĺžka takejto zmluvy je limitovaná na dopredu definovanú dobu. Zmluvný vzťah možno uzavrieť len na činnosti, ktoré prijímateľ/spoluriešiteľ preukázateľne nevie, alebo z verifikovaných dôvodov nemôže vykonávať vlastnými kapacitami a v rámci vlastných činností. Odmeny je možné vyplácať na základe takto uzavretej zmluvy len v odôvodniteľnej výške, za skutočne odpracované hodiny, potvrdené výkazom o vykonanej práci potvrdeným prijímateľom/ spoluriešiteľom a so zdokumentovanými reálnymi výsledkami vykonávanej činnosti. Tieto náklady sa dajú financovať z dotácie poskytovateľa. Primeranosť týchto nákladov bude jedným z najdôležitejších kritérií pri posudzovaní finančnej stránky projektu.

5.1.2.	Cestovné náhrady tuzemské/zahraničné (dopravné náklady, stravné, ubytovanie) 

Výdavky súvisiace s účasťou na pracovných cestách vykonávané len v priamej súvislosti s projektom, ktoré sú vopred definované v projekte. Môžu sa uplatniť len pre slovenských odborníkov, zahrnutých v riešiteľskom kolektíve. Cestovné náhrady sú oprávnené v prípade leteckej dopravy na úrovni „economy“ triedy, v prípade inej dopravy na úrovni cestovného lístka na vlak - rýchlik II. triedy.

5.1.3.	Spotrebný materiál

Náklady na nákup spotrebného materiálu, ktorého využitie priamo súvisí s riešením projektu (napr. lieky, chemikálie, diagnostiká, monoklónové protilátky, očkovacie séra, kity a pod.).

5.1.4.	Služby 

Náklady vzniknuté realizáciou iného zmluvného vzťahu medzi prijímateľom/spoluriešiteľom a treťou stranou, pričom cieľom zmluvného vzťahu je zabezpečiť si služby, 
ktoré sú nevyhnutné pre realizáciu projektu a prijímateľ ich nevie preukázateľne realizovať z vlastných zdrojov (personálne, finančné, materiálové). Z celkových finančných nákladov poskytnutých poskytovateľom možno použiť na zabezpečenie služieb maximálne 20%. Prijímateľ/spoluriešiteľ je pri obstarávaní všetkých služieb v rámci projektu povinný dodržiavať platný zákon o verejnom obstarávaní. 
Patria sem náklady na služby, ako napríklad:

a)	náklady na organizovanie konferencií, seminárov, konferenčné poplatky,
b)	náklady na analýzy, výpočty, tlač, prekladateľskú činnosť,
c)	náklady na konzultačné služby a podobné služby využívané pri riešení, poskytovanie a šírenie informácií, publikácií a výsledkov projektu (nie však náklady na marketing, reklamu, distribúciu a predaj výrobkov).

5.1.5.	Náklady na realizáciu oponentských konaní a kontrolných dní 

Zabezpečenie oponentských konaní a kontrolných dní sú oprávnenými nákladmi odôvodnené náklady na cestovné, prenájom priestorov, kancelárske potreby a stanovené primerané odmeny oponentom.

5.1.6.	Režijné náklady 

Náklady, súvisiace s realizáciou projektu, ako napr. prenájom priestorov, náklady 
na zapožičanie a opravy prístrojového vybavenia využívaného na riešenie projektu, vodné, stočné, vykurovanie, elektrická energia, plyn, poštové a telekomunikačné služby, náklady 
na zriadenie účtu pre príjem prostriedkov od poskytovateľa, administratívne náklady a pod.. Z dotácie poskytovateľa možno použiť na režijné náklady maximálne 7% z celkových finančných nákladov poskytnutých poskytovateľom.

5.2.	Kapitálové výdavky

Sú najmä rozpočtové výdavky na obstaranie a zhodnotenie dlhodobého hmotného a nehmotného majetku. Objem kapitálových výdavkov nesmie prekročiť 30% z celkových finančných nákladov poskytnutých poskytovateľom.

a)	dlhodobý hmotný majetok – sú samostatné hnuteľné veci, prípadne súbory hnuteľných vecí, ktoré majú samostatné technicko-ekonomické určenie, 
ktorých vstupná cena je vyššia ako 1 700 eur a prevádzkovo technické funkcie dlhšie ako jeden rok. Obstaranie „obslužných“ kapitálových aktív (napr. PC, notebook, tlačiareň a pod.) je povolené len výnimočne, v odôvodnených prípadoch 
a za podmienky, že inštitúcia, ktorá bude dané tovary používať preukáže, že nevlastní podobné zariadenia, ktoré by sa mohli využívať pre účely projektu. Všetky tovary musia byť obstarané v súlade s platným zákonom o verejnom obstarávaní. 
b)	dlhodobý nehmotný majetok – sú práva priemyselného vlastníctva, autorské práva, 
alebo práva príbuzné autorskému právu vrátane počítačových programov a databáz, projektov a pod., ktorých obstarávacia cena je vyššia ako 2 400 eur s prevádzkovo – technickou funkciou alebo použiteľnosťou dlhšou ako 1 rok.

Vlastníkom hmotného a nehmotného majetku obstaraného z prostriedkov na riešenie projektu je prijímateľ alebo spoluriešiteľ, s výnimkou štátnych rozpočtových a štátnych príspevkových organizácií, kedy je vlastníkom Slovenská republika a správcom 
sú tieto organizácie. Ak sa na obstaraní hnuteľných vecí podieľa viac prijímateľov, 
potom podiel jednotlivých prijímateľov na vlastníctve tohto majetku je úmerný podielu 
nimi vynaložených finančných prostriedkov na jeho obstaranie alebo vytvorenie.

V prípade, že na projekte participuje spoluriešiteľ, ktorému bude zo strany hlavného riešiteľa poskytnutý istý objem finančných prostriedkov, ktorý deklaruje celkový a podrobný rozpočet, je tieto finančné prostriedky potrebné v celkovom a podrobnom rozpočte označiť ekonomickou klasifikáciou rozpočtovej klasifikácie transferu.
VI	
Často kladené otázky súvisiace s dotáciami

Otázka: Termín na predloženie žiadosti o poskytnutie dotácie je do 15. júla 2019, znamená to, že stačí najneskôr v tento deň podať žiadosť na pošte? Rozhoduje poštová pečiatka?
Odpoveď:
Áno, rozhoduje dátum na poštovej pečiatke. Je potrebné, aby bol dátum do, resp. vrátane 
15. júla 2019.
Otázka: V koľkých exemplároch je potrebné zaslať žiadosť o poskytnutie dotácie?
Odpoveď:

V rámci verejnej výzvy je potrebné zaslať 1x originál žiadosti o poskytnutie dotácie v slovenskej verzii, dve kópie žiadosti o poskytnutie dotácie v slovenskej verzii, a popis projektu v anglickej verzii v dvoch vyhotoveniach. Žiadosť o poskytnutie dotácie je zviazaná hrebeňovou väzbou a  kópie žiadosti o poskytnutie dotácie sú tiež zviazané hrebeňovou väzbou vrátane anglickej verzie. 
Otázka: Kde sa nachádza formulár Žiadosti o poskytnutie dotácie na projekt výskumu a vývoja v oblasti zdravotníctva (ďalej len „formulár žiadosti o poskytnutie dotácie“)?
Odpoveď:

Formulár žiadosti tvorí prílohu č. 1 zákona č. 525/2010 Z. z. a jej vzor 
je uvedený v prílohe č. 4 tejto výzvy, ktorý sa nachádza aj na webovej stránke ministerstva (www.health.gov.sk).

Otázka: Aká je dĺžka financovania projektu?
Odpoveď:

V prípade, že konkrétna žiadosť bude vybraná na financovanie, maximálna dĺžka financovania projektu je stanovená na 3 za sebou nasledujúce rozpočtové roky. Za prvý rozpočtový rok financovania projektu sa považuje rok, v ktorom nadobúda účinnosť Zmluva o poskytnutí dotácie z rozpočtovej kapitoly Ministerstva zdravotníctva Slovenskej republiky č. .../2019 (bez participácie spoluriešiteľa) alebo Zmluva o poskytnutí dotácie z rozpočtovej kapitoly Ministerstva zdravotníctva Slovenskej republiky č. .../2019 (s participáciou spoluriešiteľa). Na každý rozpočtový rok je poskytnutá žiadateľovi prislúchajúca časť finančných prostriedkov, ktorú si žiadateľ stanoví v zmysle tabuľky celkového a podrobného rozpočtu projektu, ktorá tvorí prílohu č. 3. 2. tejto výzvy. Maximálna a minimálna výška dotácie prislúchajúca na uvedený rozpočtový rok je uvedená v časti IV. Schvaľovanie žiadostí o dotáciu tejto metodickej príručky.

Otázka: Je nutné na každý rozpočtový rok uviesť rovnakú výšku finančných prostriedkov?
Odpoveď:

Žiadateľ o poskytnutie dotácie nemusí uviesť na každý rozpočtový rok rovnakú výšku finančných prostriedkov, musí však dodržať limit maximálnej a minimálnej výšky stanovenej v časti IV. Schvaľovanie žiadostí o dotáciu tejto metodickej príručky pre žiadateľa.

Otázka: Pri predložení elektronickej formy dokumentácie projektu nahratom 
na, napríklad, CD nosiči, USB kľúči a pod., je potrebné aby súčasťou jeho predloženia boli aj povinné prílohy?
Odpoveď:

Na CD nosiči, prípadne USB kľúči, je potrebné nahrať všetky náležitosti uvedené 
v tejto metodickej príručke pre žiadateľa o dotáciu v pôsobnosti ministerstva v oblasti zdravotníctva na účely výskumu a vývoja, t. j. žiadosť o poskytnutie dotácie, projektový formulár, opisný formulár projektu a celkový a podrobný rozpočet projektu. 	

Otázka: Je potrebné si založiť samostatný bankový účet na príjem dotácie?
Odpoveď:

Áno, v zmysle § 5 ods. 4 písm. f) zákona č. 525/2010 Z. z. je žiadateľ, 
s ktorým bude uzatvorený zmluvný vzťah, povinný viesť dotáciu na osobitne zriadenom účte v banke alebo pobočke zahraničnej banky.

Otázka: Ako sa preukazuje potvrdenie o zabezpečení financovania projektu z iných zdrojov?
Odpoveď:

V zmysle § 3 ods. 2 zákona č. 525/2010 Z. z. je možné z celkových nákladov na riešenie projektu poskytnúť dotáciu najviac do výšky 70 % nákladov na projekt, pričom žiadateľ 
je povinný preukázať, že má na financovanie projektu zabezpečených najmenej 30 % z iných zdrojov. Pri podaní žiadosti o poskytnutie dotácie postačuje, ak sa preukáže schopnosť financovania projektu z iných zdrojov projektu prostredníctvom čestného vyhlásenia. 
Za iné zdroje sa však nepovažuje nefinančný dar.

Otázka: V zmysle § 3 ods. 2 zákona č. 525/2010 Z. z. sa uvádza, že žiadateľ 
má poskytnúť na financovanie projektu najmenej 30% finančných prostriedkov z iných zdrojov. Berie sa 30% spolufinancovania z celkových nákladov na projekt 
alebo zo žiadanej sumy dotácie?
Odpoveď:

Celkové náklady na projekt tvoria celkovo žiadanú sumu dotácie vrátane finančných prostriedkov poskytnutých z iných zdrojov. 30% spolufinancovanie sa vyráta z celkových nákladov na projekt, nie zo žiadanej sumy na dotáciu.

Otázka: V zmysle § 3 ods. 5 písm. f) zákona č. 525/2010 Z. z. je prílohou k žiadosti o poskytnutie dotácie osvedčenie o spôsobilosti vykonávať výskum a vývoj alebo doklad o spôsobilosti vykonávať výskum a vývoj v oblasti zdravotníctva. Akým spôsobom 
sa preukazuje táto príloha?
Odpoveď:

Ku dňu predloženia žiadosti o poskytnutie dotácie je potrebné , aby bol žiadateľ držiteľom osvedčenia o spôsobilosti vykonávať výskum a vývoj v zmysle § 26a zákona č. 172/2005 
Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. 
VII	
Návrh Zmluvy o poskytnutí dotácie z rozpočtovej kapitoly Ministerstva zdravotníctva Slovenskej republiky č. .../2019	
(bez participácie spoluriešiteľa)

Zmluva o poskytnutí dotácie z rozpočtovej kapitoly Ministerstva zdravotníctva Slovenskej republiky č. .../2019 (ďalej len „zmluva“) upravuje práva a povinnosti prijímateľa a poskytovateľa pri realizácii projektu. 
Vzor zmluvy je súčasťou tejto príručky. Za prípravu zmluvy je zodpovedné ministerstvo, ktoré pripraví návrh na uzatvorenie zmluvy. Zmluva nadobúda platnosť dňom podpisu ministra zdravotníctva a účinnosť dňom nasledujúcim po dni jej zverejnenia poskytovateľom v Centrálnom registri zmlúv. Nadobudnutím účinnosti zmluvy začína proces implementácie projektu.

ZMLUVA O POSKYTNUTÍ DOTÁCIE Z ROZPOČTOVEJ KAPITOLY MINISTERSTVA ZDRAVOTNÍCTVA SLOVENSKEJ REPUBLIKY 
č. ... /2019
uzatvorená v zmysle § 2 ods. 1 písm. a) v spojení s § 5 ods. 4 zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov a podľa § 51 zákona č. 40/1964 Zb. Občianskeho zákonníka 
(ďalej len „zmluva“)
Zmluvné strany

Ministerstvo zdravotníctva Slovenskej republiky
Sídlo:				Limbová 2, P.O. BOX 52, 837 52 Bratislava 37
Štatutárny orgán:	

IČO:				
IBAN:				
(ďalej len „poskytovateľ“)

a
Názov:	
Sídlo:				
Štatutárny orgán:	Titul, meno a priezvisko	
funkcia
IČO:				
IBAN: 				
Osoba zodpovedná za riešenie projektu v mene prijímateľa: 
	Titul, meno a priezvisko
	funkcia
(ďalej len „prijímateľ“)
Článok I
Predmet zmluvy

1.	Poskytovateľ poskytuje účelovo určené finančné prostriedky na riešenie nižšie uvedeného projektu ako účelovú dotáciu (ďalej len „dotácia“) na podporu výskumu a vývoja podľa § 2 ods. 1 písm. a) zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov (ďalej len „zákon č. 525/2010 Z. z.“). Na základe vyhlásenia verejnej výzvy poskytovateľom, uverejnenej na webovom sídle Ministerstva zdravotníctva SR, na predkladanie žiadostí o poskytnutie dotácie v oblasti zdravotníctva na účely výskumu a vývoja bol predložený projekt s názvom: ............................, ktoré patria medzi hlavné trendy okruhov translačného a aplikovaného biomedicínskeho výskumu pre nádory semenníkov, malígne lymfómy/karcinóm pankreasu, kolorektálny karcinóm / karcinóm prsníka, pľúc a prostaty.	

2.	Projekt má pridelené registračné číslo poskytovateľa ... a tvorí prílohu č. 1 a prílohu 
č. 2 tejto zmluvy ako jej neoddeliteľnú súčasť (ďalej len „projekt“). 

3.	Prijímateľ sa zaväzuje zrealizovať projekt v súlade s jeho znením podľa prílohy č. 1 a prílohy č. 2 tejto zmluvy a na vlastnú zodpovednosť.

4.	Celková výška nákladov na projekt predstavuje sumu vo výške ... eur, z toho výška finančných prostriedkov poskytnutých prijímateľom na riešenie projektu je ... eur. Poskytovateľ sa zaväzuje na účely projektu poskytnúť prijímateľovi dotáciu v celkovej výške ... eur na obdobie realizácie projektu. Celkový rozpočet projektu je nemenný, s výnimkou zmien podľa čl. III bodu 4 a čl. VI tejto zmluvy.

5.	Dotácia je poskytnutá zo strany poskytovateľa na obdobie od nadobudnutia platnosti a účinnosti tejto zmluvy do dátumu uvedeného v projekte, najneskôr však 
do 31. marca 2021, vrátane finančných prostriedkov poskytnutých po 1. auguste príslušného rozpočtového roka, na ktorých použitie sa vzťahuje ustanovenie § 8 ods. 4 a 5 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon 
č. 523/2004 Z. z.“).

6.	Podľa § 8 ods. 4 zákona č. 523/2004 Z. z., v prípade použitia kapitálových výdavkov na určený účel v nasledujúcich 2 rozpočtových rokoch po rozpočtovom roku, na ktorý boli rozpočtované sa platnosť zmluvy predlžuje na obdobie do použitia týchto finančných prostriedkov a ich následného zúčtovania so štátnym rozpočtom.

Článok II
Práva a povinnosti prijímateľa dotácie

1.	Prijímateľ je zodpovedný za odborné riadenie, finančné riadenie a realizáciu celého projektu. 

2.	Všetka komunikácia s poskytovateľom, týkajúca sa projektu, je realizovaná prostredníctvom prijímateľa písomnou formou. 

3.	Platby od poskytovateľa na realizáciu projektu prijíma prijímateľ. 

4.	Prijímateľ bezodkladne informuje poskytovateľa o všetkých skutočnostiach, 
ktoré by mohli ovplyvniť realizáciu projektu. Ak prijímateľ zistí, že povinnosti vyplývajúce zo zmluvy nemôže z rôznych príčin splniť, je povinný o tom bezodkladne  písomne informovať poskytovateľa.

5.	Prijímateľ je povinný archivovať všetky dokumenty, korešpondenciu a iné písomnosti týkajúce sa celého projektu najmenej po dobu 5 rokov od dátumu ukončenia realizácie projektu. 

6.	Prijímateľ je povinný poskytnúť poskytovateľovi na jeho vyžiadanie súčinnosť, požadované informácie a dokumenty týkajúce sa projektu. 

7.	Prijímateľ je povinný pri použití dotácie dodržať maximálnu hospodárnosť, efektívnosť a účinnosť jej použitia v súlade s § 19 ods. 3 zákona č. 523/2004 Z. z. 
ako aj ustanovenia zákona 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

8.	Prijímateľ je povinný byť držiteľom osvedčenia o spôsobilosti vykonávať výskum a vývoj alebo dokladu o spôsobilosti vykonávať výskum a vývoj v oblasti zdravotníctva najmenej po dobu troch rokov.

9.	Prijímateľ sa zaväzuje financovať projekt aj z iných zdrojov a to vo výške najmenej 30% z celkových nákladov na projekt uvedených v čl. I bode 4 tejto zmluvy.

10.	Všetky výskumné činnosti zahŕňajúce ľudských účastníkov, ľudské embryá, tkanivá ako aj výskumné činnosti používajúce zvieratá, musia byť schválené príslušnými etickými komisiami v súlade s príslušnými zákonmi a všeobecne záväznými predpismi.

Článok III
Podmienky poskytnutia dotácie

1.	Dotácia sa poskytuje v súlade so zákonom č. 291/2002 Z. z. o Štátnej pokladnici 
a o zmene a doplnení niektorých zákonov v znení neskorších predpisov. Dotácia 
sa poskytuje prijímateľovi po častiach. Na každý kalendárny rok realizácie projektu poskytovateľ poskytne prislúchajúcu časť dotácie prijímateľovi.

2.	Prvú časť dotácie poskytne poskytovateľ najneskôr do 60 pracovných dní 
odo dňa podpísania tejto zmluvy oboma zmluvnými stranami. Druhú a tretiu časť dotácie poskytne poskytovateľ do 60 pracovných dní od začiatku príslušného rozpočtového roka. Poskytovateľ poskytne prijímateľovi dotáciu prevodom na účet prijímateľa uvedený v tejto zmluve. Prostriedky sa považujú za poskytnuté dňom odpísania stanovenej sumy z účtu poskytovateľa.
3.	Výška každej časti poskytnutej dotácie je stanovená v projekte ako suma finančných prostriedkov poskytovateľa požadovaná a schválená na realizáciu aktivít projektu naplánovaných na daný bežný rok alebo časť bežného roku. 

4.	V prípade nezabezpečenia dostatočných finančných prostriedkov účelovo určených 
na podporu výskumu a vývoja si poskytovateľ vyhradzuje právo pred poskytnutím každej časti dotácie prehodnotiť jej výšku a prípadné zmeny financovania projektu riešiť formou dodatku k zmluve, súčasťou ktorého bude zmena prílohy č. 2, t. j. zmena celkového a podrobného rozpočtu.

5.	V prípade zmeny financovania projektu podľa bodu 4 tohto článku je prijímateľ povinný prepracovať projekt v súlade s požadovanými zmenami a prepracovaný projekt postúpiť poskytovateľovi na prehodnotenie. Projekt je ďalej postúpený 
na prehodnotenie Vedeckej rade Ministerstva zdravotníctva SR (ďalej len „vedecká rada“). Ak je vyjadrené kladné stanovisko k prepracovanému projektu, projekt 
je postúpený na schválenie ministrovi zdravotníctva. Ak je vyjadrené nesúhlasné stanovisko k prepracovanému projektu, projekt je vrátený prijímateľovi na opätovné prepracovanie s odôvodnením.

6.	Prijímateľ doručí poskytovateľovi priebežnú odbornú a finančnú správu 
za predchádzajúci rozpočtový rok najneskôr do 30. apríla nasledujúceho rozpočtového roka. Správy sú predmetom schvaľovania vedeckej rady a poskytovateľa. Priebežná odborná a finančná správa sa predkladá v jednom vyhotovení v anglickom jazyku.

7.	Po ukončení projektu predkladá prijímateľ poskytovateľovi záverečnú správu najneskôr do 30. apríla po ukončení projektu. Záverečná správa je predmetom schvaľovania vedeckej rady a poskytovateľa. Záverečná správa sa predkladá 
v jednom vyhotovení v anglickom jazyku.

8.	Správy, ktoré predkladá prijímateľ podľa bodu 6, 7 tohto článku, zasiela prijímateľ poskytovateľovi. Poskytovateľ má 120 pracovných dní odo dňa prijatia správ na: 

a)	schválenie správ,
b)	písomné vyžiadanie dodatočných a vysvetľujúcich podkladov a informácií, ktoré sú nevyhnutné pre schválenie správ od prijímateľa písomnou formou,
c)	písomné zamietnutie správ a požiadanie o predloženie nových správ písomnou formou,
d)	písomné požiadanie prijímateľa o zorganizovanie oponentského konania. 

Lehota 120 pracovných dní odo dňa prijatia správ môže byť v špecifických prípadoch predĺžená, maximálne však o 120 pracovných dní. O týchto špecifických prípadoch rozhoduje výlučne poskytovateľ.

9.	V prípade situácie podľa bodu 8 písm. b), c) tohto článku zmluvy má prijímateľ 30 pracovných dní na predloženie požadovaných podkladov, informácií, resp. nových správ. Lehota 30 pracovných dní môže byť v odôvodniteľných prípadoch predĺžená na základe písomnej žiadosti prijímateľa a jej následného schválenia poskytovateľom 
pred uplynutím platnej lehoty.
10.	V prípade situácie podľa bodu 8 písm. d) tohto článku zmluvy alebo vnútorného auditu / finančnej kontroly sa doba hodnotenia predlžuje o čas, ktorý je nutný na realizáciu týchto aktivít.

11.	V prípade vyžiadania si nových správ podľa bodu 8 písm. c) tohto článku zmluvy
sa pri ich hodnotení postupuje v súlade s  bodom 8 tohto článku. Ak nastane opätovné zamietnutie správ, poskytovateľ má právo odstúpiť od zmluvy a požadovať 
od prijímateľa vrátenie poskytnutých finančných prostriedkov v plnej výške alebo len alikvotnú časť, ktorú stanoví poskytovateľ.

12.	Finančné prostriedky poskytnuté poskytovateľom je prijímateľ povinný viesť 
na bežnom účte prijímateľa, osobitne zriadenom pre poskytnutú dotáciu v banke uvedenom v tejto zmluvy a to v inštitúcii, v ktorej si prijímateľ bežne vedie svoje účty. Právo disponovať s účtom a s prostriedkami vedenými na tomto účte má po celú dobu účinnosti tejto zmluvy výhradne prijímateľ. Prijímateľ je povinný bezodkladne písomne oznámiť poskytovateľovi všetky zmeny týkajúce sa účtu prijímateľa, s výnimkou účtovných obratov na účte prijímateľa, o ktorých bude prijímateľ informovať poskytovateľa v rámci pravidelných finančných správ.

13.	Po ukončení projektu (z dôvodu riadneho ukončenia projektu alebo z rozhodnutia poskytovateľa na základe odporúčania vedeckej rady) je prijímateľ povinný nevyčerpanú dotáciu vrátiť na účet poskytovateľa najneskôr do 30 pracovných dní 
od termínu riadneho ukončenia projektu alebo odo dňa odoslania písomného rozhodnutia poskytovateľa o ukončení projektu.

14.	Všetky príjmy a výnosy z poskytnutých finančných prostriedkov poskytovateľa 
sú považované za príjem štátneho rozpočtu a prijímateľ je povinný ich vrátiť na účet poskytovateľa spolu s nevyčerpanými finančnými prostriedkami do termínu pravidelného ročného zúčtovania finančných prostriedkov.

Článok IV
Podmienky použitia dotácie

1.	Poskytnutá dotácia je účelovo viazaná a prijímateľ sa zaväzuje použiť ju v zmysle 
§ 19 ods. 1 a 3 zákona č. 523/2004 Z. z., v zmysle zákona č. 525/2010 Z. z. a výlučne na účel, ktorý je uvedený v čl. I bode 1 tejto zmluvy.

2.	Prijímateľ nesmie použiť dotáciu na úhradu záväzkov z predchádzajúcich rozpočtových rokov a refundáciu výdavkov uhradených v predchádzajúcich rozpočtových rokoch.

3.	Prijímateľ môže použiť dotáciu iba na úhradu nákladov, ktoré sú uvedené v prílohe 
č. 2 tejto zmluvy, Celkový a podrobný rozpočet projektu.

4.	Prijímateľ môže v rámci projektu subkontrahovať výlučne také činnosti, ktoré nie je schopný sám vykonať vlastnými prostriedkami, materiálno-technickými a personálnymi. Suma nákladov vynaložených na subkontrahovanie v rámci celého projektu (vrátane vyššie uvedeného prípadu) nesmie presiahnuť 20% sumy poskytnutej dotácie zo štátneho rozpočtu od poskytovateľa podľa čl. I ods. 4 tejto zmluvy.

5.	Suma nákladov vynaložených na režijné náklady, náklady súvisiace s realizáciou projektu, v rámci celého projektu nesmie presiahnuť 7% sumy poskytnutej dotácie 
zo štátneho rozpočtu od poskytovateľa podľa čl. I ods. 4 tejto zmluvy.

6.	Objem kapitálových výdavkov nesmie prekročiť 30% financovania z celkových finančných nákladov poskytnutých poskytovateľom podľa čl. I ods. 4 tejto zmluvy.

7.	Z prostriedkov poskytovateľa môžu byť hradené osobné náklady (mimo dohôd o prácach vykonaných mimo pracovného pomeru) maximálne do výšky 30% z celkovej ceny práce.

8.	Prijímateľ sa zaväzuje, že:

a)	žiadne osoby uvedené v Projektovom formulári a v Opisnom formulári projektu tejto zmluvy (s výnimkou osôb financovaných z vlastných zdrojov prijímateľa) v súčasnosti nie sú, v čase predkladania projektu  ani v období 
6 mesiacov pred predložením projektu neboli s  prijímateľom v žiadnom pracovnom pomere,
b)	všetky údaje uvedené v tejto zmluve sú v súlade s prílohou č. 1 a s prílohou 
č. 2 tejto zmluvy.

Článok V
Kontrola plnenia zmluvy a realizácie projektu

1.	Poskytovateľ je oprávnený kontrolovať dodržiavanie podmienok, 
za ktorých sa finančné prostriedky poskytli, ako aj ostatné skutočnosti, ktoré by mohli mať vplyv na správnosť a účelovosť poskytnutej dotácie. Za týmto účelom 
je poskytovateľ oprávnený vykonať administratívnu finančnú kontrolu, finančnú kontrolu na mieste hospodárenia s poskytnutou dotáciou a vnútorný audit 
podľa zákona č. 357/2015 Z. z. o finančnej kontrole a audite a o zmene a doplnení niektorých zákonov (ďalej len „zákon č. 357/2015 Z. z.“) u prijímateľa. Prijímateľ 
je povinný vytvoriť poskytovateľovi alebo ním určeným osobám vykonávajúcim kontrolu / vnútorný audit primerané podmienky na riadne a včasné vykonanie kontroly / vnútorného auditu, poskytnúť im potrebnú súčinnosť a všetky požadované informácie a listiny týkajúce sa najmä riešenia projektu, stavu jeho rozpracovanosti, špecifikácie použitia dotácie, predpokladaného ďalšieho použitia finančných prostriedkov a pod..

2.	Poskytovateľ je oprávnený požadovať realizáciu oponentského konania s cieľom odborného preskúmania realizácie projektu. Prijímateľ je povinný kompletne zabezpečiť realizáciu oponentského konania, poskytnúť všetky požadované dokumenty a informácie najneskôr 30 pracovných dní pred termínom realizácie oponentského konania. Ďalej je povinný poskytnúť svoju súčinnosť pri oponentskom konaní.

3.	Prijímateľ sa zaväzuje, že písomné upozornenia a pokyny poskytovateľa, 
ako výsledok oponentského konania, zohľadní pri ďalšom vykonávaní projektu 
a vzniknuté nezrovnalosti alebo prípadný nesúlad s touto zmluvou odstráni 
bez zbytočného odkladu po doručení predmetného upozornenia.

4.	Prijímateľ doručí poskytovateľovi priebežnú odbornú a finančnú správu v súlade 
s čl. III bodom 6, na základe ktorej poskytovateľ vykoná priebežné hodnotenie projektu dvomi členmi vedeckej rady a navrhne ďalšie financovanie projektu v zmysle nasledujúcej schémy:

a)	splnil očakávané ciele vynikajúco, t. j. plnenie cieľov projektu je v rozsahu viac ako 80% a čerpanie pridelenej dotácie je v súlade so zmluvou,
b)	splnil očakávané ciele, t. j. aspoň jeden z hodnotiteľov hodnotí iba čiastočné plnenie cieľov projektu v rozsahu 50 – 80%,
c)	nesplnil očakávané ciele, t. j. prijímateľ plní ciele projektu v rozsahu menej ako 50%.

5.	V prípade bodu 4 písm. b) tohto článku môže vedecká rada navrhnúť vykonanie finančnej kontroly u prijímateľa podľa zákona č. 357/2015 Z. z.. V prípade neúčelného použitia finančných prostriedkov bude poskytovateľ postupovať v súlade so závermi kontroly.

6.	V prípade bodu 4 písm. c) tohto článku je poskytovateľ oprávnený požiadať prijímateľa o vrátenie poskytnutých finančných prostriedkov, ak hodnotiteľ zistí čerpanie dotácie na iné účely, prípadne ak sa v priebehu príslušného rozpočtového roka nerealizuje žiadna aktivita v projekte. Prijímateľ môže v prípade ukončenia projektu požiadať o oponentské konanie.

7.	V prípade ukončenia (odstúpenia od) zmluvy sa osoba zodpovedná za riešenie projektu v mene prijímateľa nebude môcť uchádzať o dotáciu v oblasti zdravotníctva 
na účely výskumu a vývoja v nasledujúcej vyhlásenej verejnej výzve uverejnenej 
na webovom sídle Ministerstva zdravotníctva Slovenskej republiky.

8.	Priebežné a záverečné správy sú predmetom ročného a záverečného hodnotenia poskytovateľa a musia obsahovať všetky náležitosti v súlade s čl. VII bodom 2, 3 a 4.

9.	Po ukončení projektu predkladá prijímateľ poskytovateľovi záverečnú správu v súlade s čl. III bodom 7, na základe ktorej poskytovateľ vykoná záverečné hodnotenie projektu dvomi členmi vedeckej rady a navrhne záverečné hodnotenie projektu v zmysle nasledujúcej schémy:

a)	splnil očakávané ciele vynikajúco, t. j. splnenie cieľov projektu je v rozsahu viac ako 80%, pri ktorom je potrebné súhlasné stanovisko dvoch členmi vedeckej rady,
b)	splnil očakávané ciele, t. j. aspoň jeden z hodnotiteľov hodnotí iba čiastočné splnenie cieľov projektu v rozsahu 50 – 80%,
c)	nesplnil očakávané ciele, t. j. jeden z hodnotiteľov hodnotí nesplnenie cieľov projektu v rozsahu menej ako 50%.
10.	V prípade bodu 9 písm. b) tohto článku môže vedecká rada navrhnúť vykonanie finančnej kontroly u prijímateľa podľa zákona č. 357/2015 Z. z.. V prípade neúčelného použitia finančných prostriedkov bude poskytovateľ postupovať v súlade so závermi kontroly.

11.	V prípade bodu 9 písm. c) tohto článku sa osoba zodpovedná za riešenie projektu v mene prijímateľa nebude môcť uchádzať o dotáciu v oblasti zdravotníctva 
na účely výskumu a vývoja v nasledujúcej vyhlásenej verejnej výzve uverejnenej 
na webovom sídle Ministerstva zdravotníctva Slovenskej republiky.

12.	Poskytovateľ je oprávnený požadovať od prijímateľa vrátenie neoprávnene použitých finančných prostriedkov na základe hodnotenia členov vedeckej rady (v prípade bodu 9 písm. c) tohto článku) a vykonanej kontroly.

Článok VI
Zmeny projektu

1.	Poskytovateľ ani prijímateľ nemajú právny nárok na zmenu zamerania a cieľov projektu ani na akúkoľvek inú zmenu projektu, ktorá by viedla k zmene 
jeho zamerania a cieľov s výnimkou zmien podľa čl. III bodu 4.

2.	Prijímateľ má právny nárok na vykonanie nasledovných zmien v projekte, 
ak sa tým neporuší ustanovenie bodu 1 tohto článku:

a)	zmeny rozpočtu projektu presunom finančných prostriedkov zo štátneho rozpočtu medzi jednotlivými položkami ekonomickej klasifikácie určených 
na bežné výdavky (príloha č. 2 tejto zmluvy, Celkový a podrobný rozpočet projektu), ak v priebehu jedného rozpočtového roka presun finančných prostriedkov spôsobí kumulatívne zmenu celkových finančných prostriedkov poskytnutých poskytovateľom určených na bežné výdavky do, resp. vrátane 20%,
b)	zmeny rozpočtu projektu presunom finančných prostriedkov zo štátneho rozpočtu medzi jednotlivými položkami ekonomickej klasifikácie určených 
na bežné výdavky (príloha č. 2 tejto zmluvy, Celkový a podrobný rozpočet projektu), ak v priebehu jedného rozpočtového roka presun týchto finančných prostriedkov spôsobí kumulatívne zmenu celkových finančných prostriedkov poskytnutých poskytovateľom určených na bežné výdavky o viac ako 20%,
c)	zmena plánovaného harmonogramu projektu,
d)	zmeny v riešiteľskom kolektíve s výnimkou zmeny na pozícii zodpovedného riešiteľa, resp. osoby zodpovednej za riešenie projektu v mene prijímateľa.

3.	Prijímateľ má právny nárok na vykonanie zmien rozpočtu projektu presunom finančných prostriedkov zo štátneho rozpočtu medzi jednotlivými položkami ekonomickej klasifikácie určených na kapitálové výdavky (príloha č. 2 tejto zmluvy, Celkový a podrobný rozpočet projektu). O všetkých zmenách súvisiacich so zmenou výšky finančných prostriedkov určených na kapitálové výdavky je prijímateľ povinný písomne informovať poskytovateľa doručením aktuálne platnej upravenej časti projektu a samostatného popisu vykonaných zmien. V prípade, že písomná informácia nebude spĺňať všetky potrebné náležitosti bude zamietnutá. O týchto zmenách rozhoduje poskytovateľ a musia byť vykonané po prijatí písomného súhlasu zo strany poskytovateľa.

4.	Prijímateľ má právny nárok na vykonanie zmien rozpočtu projektu presunom finančných prostriedkov z iných zdrojov medzi jednotlivými položkami ekonomickej klasifikácie určenými na bežné a kapitálové výdavky pri dodržaní podmienky zabezpečenia najmenej 30% financovania projektu z iných zdrojov. O týchto zmenách je prijímateľ povinný písomne informovať poskytovateľa doručením aktuálne platnej upravenej časti projektu a samostatného popisu vykonaných zmien s uvedením dátumu vykonanej zmeny do 30 pracovných dní odo dňa vykonania zmeny. V prípade, že písomná informácia nebude spĺňať všetky potrebné náležitosti bude zamietnutá. Všetky upravené časti projektu sa stávajú súčasťou zmluvy.

5.	Prijímateľ má právny nárok na vykonanie zmien rozpočtu navýšením, prípadne znížením, finančných prostriedkov z iných zdrojov pri dodržaní podmienky zabezpečenia najmenej 30% financovania projektu z iných zdrojov. O týchto zmenách je prijímateľ povinný písomne informovať poskytovateľa doručením aktuálne platnej upravenej časti projektu a samostatného popisu vykonaných zmien s uvedením dátumu vykonanej zmeny do 30 pracovných dní odo dňa vykonania zmeny. V prípade, že písomná informácia nebude spĺňať všetky potrebné náležitosti bude zamietnutá. Všetky upravené časti projektu sa stávajú súčasťou zmluvy.

6.	O  zmenách uvedených v bode 2  písm. a) až d) tohto článku je prijímateľ povinný písomne informovať poskytovateľa doručením aktuálne platnej upravenej časti projektu a samostatného popisu vykonaných zmien. V prípade situácie podľa bodu 2 písm. a) tohto článku je prijímateľ povinný uviesť taktiež dátum vykonanej zmeny a doručiť aktuálne platnú upravenú časť projektu vrátane samostatného popisu zmien do 30 pracovných dní odo dňa vykonania zmeny. Všetky zmeny sa prikladajú k zmluve. V prípade, že písomná informácia o zmenách uvedených v bode 2 tohto článku zmluvy nebude spĺňať všetky potrebné náležitosti bude zamietnutá.

7.	Akékoľvek iné zmeny v projekte nad rámec zmien uvedených v bode 2 tohto článku, 
ktoré nenarúšajú ustanovenie v bode 1 tohto článku musia byť vopred schválené poskytovateľom. Na akúkoľvek zmenu podľa predchádzajúcej vety nemá prijímateľ právny nárok.

8.	Prijímateľ je povinný zaslať písomnú žiadosť o schválenie zmien podľa bodu 7 tohto článku minimálne 30 pracovných dní pred plánovanou zmenou. Žiadosť o schválenie zmien obsahuje identifikáciu zmeny, jej zdôvodnenie a novú aktualizovanú časť, ktorej sa zmena týka. V prípade, že žiadosť nebude obsahovať uvedené náležitosti, bude zamietnutá.

9.	Zmeny, ktoré menia znenie zmluvy musia byť vykonané formou písomného dodatku k tejto zmluve, podpísaným oboma zmluvnými stranami najmenej 5 pracovných dní pred vykonaním požadovanej zmeny, ak poskytovateľ nerozhodne inak. V súvislosti s akceptáciou žiadosti o schválenie zmien môže byť v špecifických prípadoch o stanovisko požiadaná vedecká rada. O týchto špecifických prípadoch rozhoduje výlučne poskytovateľ.

10.	Zmeny, ktoré sa týkajú príloh tejto zmluvy, s výnimkou zmien podľa bodu 2 písm. a)
tohto článku, musia byť vykonané na základe písomného súhlasu poskytovateľa.

11.	V prípade zmien podľa bodu 9 tohto článku je prijímateľ oprávnený uskutočniť požadované zmeny až po nadobudnutí platnosti a účinnosti dodatku k zmluve. V prípade zmien podľa bodu 10 tohto článku je prijímateľ oprávnený uskutočniť požadované zmeny až po prijatí písomného súhlasu poskytovateľa.

Článok VII
Správy, publicita

1.	Prijímateľ predkladá priebežné správy a záverečnú správu v súlade s čl. III bodom 6 
a 7 tejto zmluvy a správu o spoločenských a ekonomických prínosoch výsledkov riešenia projektu v súlade s bodom 5 tohto článku. Priebežné správy a taktiež záverečnú správu predkladá prijímateľ dotácie v písomnej podobe v slovenskom jazyku v troch vyhotoveniach a v elektronickej forme (napr. na CD nosiči, USB a pod.) a v jednom vyhotovení v anglickom jazyku na adresu poskytovateľa. Všetky písomné správy sa vyhotovujú v jednom origináli a v dvoch kópiách v slovenskom jazyku a v jednom vyhotovení v anglickom jazyku.

2.	Priebežné správy pozostávajú z identifikačnej časti, odbornej správy a finančnej správy. Priebežné správy sú vypracovávané na predpísaných formulároch poskytovateľa a musia obsahovať najmä: 

-	analýzu stavu riešenia projektu za sledované obdobie, popis vykonaných prác, progres v projekte počas monitorovaného obdobia, 
-	popis výsledkov projektu dosiahnutých za monitorované obdobie 
(aj čiastkové),
-	problémy, riziká, odporúčania,
-	odchýlky od pôvodného plánu vrátane zdôvodnenia,
-	kópie prvej strany knižnej publikácie spolu s tirážou
-	kópie publikácií, abstraktov z kongresov, citácie a dokumenty, 
ktoré boli vyprodukované počas sledovaného obdobia a súvisia s projektom,
-	správy z vykonaných zahraničných ciest súvisiacich s riešením projektu,
-	potvrdenie o prijatí patentu, resp. hodnoverného dokladu o zavedení novej liečebnej alebo diagnostickej metódy alebo podané patentové prihlášky,
-	potvrdenie o uzatvorení medzinárodnej spolupráce a medzinárodnom grante v nadväznosti na riešenú problematiku, program organizovaného sympózia,
-	plánované aktivity na nasledujúce obdobie realizácie projektu, prípadné zmeny oproti schválenému harmonogramu a odôvodnenie týchto zmien, vychádzajúc zo skutočného stavu riešenia projektu,
-	potvrdenie o prijatí študenta doktorandského štúdia, resp. úspešné ukončenie štúdia obhajobou,
-	stav riešiteľského tímu.

3.	Záverečná správa pozostáva z identifikačnej časti, odbornej správy a finančnej správy. Záverečná správa sa predkladá podľa čl. III bodu 7 tejto zmluvy 
a na predpísanom formulári poskytovateľa. Záverečná správa okrem iného musí obsahovať najmä:
-	správu o vykonaných činnostiach,
-	popis všetkých výsledkov získaných pri riešení úlohy, potvrdenie o prijatí patentu, resp. hodnoverného dokladu o zavedení novej liečebnej 
alebo diagnostickej metódy alebo podané patentové prihlášky,
-	kópie prvej strany knižnej publikácie spolu s tirážou, kópie abstraktov z kongresov a úplné citácie všetkých publikovaných prác, súvisiacich 
s projektom popisujúcich získané výsledky, ohlasy na publikácie 
a najmä pre úlohy aplikovaného charakteru i spôsob využitia získaných výsledkov,
-	potvrdenie o uzatvorení medzinárodnej spolupráce a medzinárodnom grante v nadväznosti na riešenú problematiku, program organizovaného sympózia,
-	potvrdenie o prijatí študenta doktorandského štúdia, resp. úspešné ukončenie štúdia obhajobou,
-	odovzdanie riešenia projektu,
-	odborné zhodnotenie projektu.

4.	 Finančné správy (ako súčasť priebežných správ a záverečnej správy) 
musia obsahovať najmä: 

-	tabuľkové porovnanie schváleného celkového a podrobného rozpočtu na základe zmluvy o poskytnutí dotácie z rozpočtovej kapitoly Ministerstva zdravotníctva a najaktuálnejšej schválenej verzie celkového a podrobného rozpočtu v monitorovanom období,
-	čestné vyhlásenie štatutárneho orgánu, že poskytnuté finančné prostriedky 
boli čerpané v súlade so zmluvou, avízo o vrátení výnosov z poskytnutej dotácie, avízo o vrátení nevyčerpanej dotácie na účet Ministerstva zdravotníctva Slovenskej republiky.

5.	Pri zverejňovaní akýchkoľvek výsledkov alebo čiastkových výsledkov projektu, 
na ktorý prijímateľ získal finančnú podporu poskytovateľa, musí prijímateľ 
na viditeľnom mieste zverejniť poznámku: „Táto práca bola podporovaná Ministerstvom zdravotníctva Slovenskej republiky v rámci projektu s registračným číslom ....“ V prípade zverejnenia v anglickom jazyku bude znenie nasledovné: 
„This work was supported by Ministry of Health of the Slovak Republic 
under the project registration number ...“, v prípade medzinárodnej spolupráce 
je možné použiť medzinárodne dohodnutú formu oznamu.

6.	Poskytovateľ si vyhradzuje právo požadovať od prijímateľa ďalšie správy a informácie o priebehu projektu nad rámec správ uvedených v tomto článku.

Článok VIII
Zúčtovanie a vyúčtovanie dotácie

1.	Podľa § 8a ods. 7 zákona č. 523/2004 Z. z. podlieha použitie dotácií povinnému zúčtovaniu so štátnym rozpočtom, ktorého spôsob určuje Ministerstvo financií Slovenskej republiky; pri zúčtovaní finančných vzťahov so štátnym rozpočtom 
sa nevyčerpané prostriedky nevracajú, ak ich suma nepresiahne 5 eur (slovom päť eur). Termín na odvod výnosov z prostriedkov štátneho rozpočtu je najneskôr k termínu povinného zúčtovania so štátnym rozpočtom.

2.	Termín vyúčtovania určuje poskytovateľ, pričom prijímateľ je informovaný o termíne vyúčtovania prostredníctvom oficiálneho oznámenia listom. 

3.	Originály finančných účtovných dokladov je prijímateľ povinný archivovať po dobu najmenej 5 rokov od ukončenia projektu, t.j. od uplynutia dátumu podľa čl. I, bodu 5 tejto zmluvy.

4.	V prípade, že prijímateľ dotácie nie je schopný dodržať stanovený termín vyúčtovania dotácie, je povinný požiadať Ministerstvo zdravotníctva Slovenskej republiky 
o predĺženie termínu. Žiadosť musí byť Ministerstvu zdravotníctva Slovenskej republiky zaslaná najneskôr do 15 pracovných dní pred stanoveným termínom vyúčtovania. Ministerstvo zdravotníctva Slovenskej republiky nie je povinné žiadosti vyhovieť, 
je však povinné o nej rozhodnúť a rozhodnutie zaslať prijímateľovi dotácie.

5.	Za správnosť údajov uvedených vo finančnom vyúčtovaní zodpovedá osoba, 
ktorá podpisuje vyúčtovanie poskytnutej dotácie a štatutárny orgán prijímateľa.

6.	V prípade zistenia nedostatkov v súvislosti s dodržaním maximálnej hospodárnosti, efektívnosti alebo účinnosti použitia dotácie v súlade s § 19 ods. 3 zákona 
č. 523/2004 Z. z. poskytovateľ zastaví poskytovanie ďalších finančných prostriedkov prijímateľovi, až do ich odstránenia.

7.	V prípade, že prijímateľ dotácie nepredloží v termíne stanovenom poskytovateľom finančné vyúčtovanie, alebo neodstráni nedostatky v stanovenom termíne, je povinný poskytnutú dotáciu v plnom rozsahu vrátiť na účet poskytovateľa. 

Článok IX
Sankcie

1.	V prípade, že prijímateľ poruší finančnú disciplínu v zmysle § 31 ods. 1 zákona 
č. 523/2004 Z. z. je povinný odviesť finančné prostriedky vo výške porušenia finančnej disciplíny, penále a pokutu podľa § 31 ods. 3 až 6 zákona č. 523/ 2004 Z. z..

2.	Štatutárny orgán prijímateľa je povinný priebežne kontrolovať priebeh prác spojených s realizáciou projektu a čerpanie poskytnutých finančných prostriedkov. Ak zistí, porušenia tejto zmluvy, predpisov o hospodárení s majetkom štátu, alebo porušenie finančnej disciplíny v zmysle zákona č. 523/2004 Z. z. pozastaví realizáciu platieb a bezodkladne písomne informuje o tejto skutočnosti poskytovateľa.

3.	V prípade, ak prijímateľ nesplní niektorú z povinností vyplývajúcich z tejto zmluvy, poskytovateľ má právo:

a)	odstúpiť od zmluvy a požadovať od prijímateľa vrátenie poskytnutej dotácie. Výpovedná lehota je určená na 30 pracovných dní a začína plynúť od prvého dňa nasledujúceho mesiaca po doručení písomného odstúpenia od zmluvy druhej zmluvnej strane,
b)	pozastaviť financovanie projektu s okamžitou účinnosťou na obdobie stanovené poskytovateľom. Akékoľvek čerpanie finančných prostriedkov udelených poskytovateľom po doručení písomného oznámenia o pozastavení financovania 
sa považuje za neoprávnené až do momentu doručenia písomného oznámenia poskytovateľa o ukončení tohto pozastavenia,
c)	ukončiť financovanie projektu s okamžitou účinnosťou. Akékoľvek čerpanie finančných prostriedkov po doručení písomného oznámenia o ukončení financovania sa považuje za neoprávnené.

Uvedené práva nadobúdajú účinnosť dňom doručenia písomného oznámenia prijímateľovi s výnimkou písm. a) tohto článku. 	
Prijímateľ je povinný vrátiť poskytovateľovi poskytnutú dotáciu na riešenie projektu 
do 30 pracovných dní od vypovedania zmluvy (písm. a) tohto článku) alebo ukončenia financovania projektu s okamžitou účinnosťou (písm. c) tohto článku) na účet poskytovateľa.
4.	V prípade neúčelného, nehospodárneho, neefektívneho alebo neúčinného čerpania a použitia finančných prostriedkov, resp. čerpania a použitia finančných prostriedkov v rozpore s podmienkami stanovenými v zmluve je prijímateľ povinný na základe oznámenia poskytovateľa vrátiť tieto finančné prostriedky na účet poskytovateľa.
Článok X
Ukončenie zmluvného vzťahu

1.	Prijímateľ môže odstúpiť od zmluvy zaslaním písomnej žiadosti poskytovateľovi 
60 pracovných dní pred dňom nadobudnutia účinnosti tejto žiadosti s uvedením dôvodov. V prípade akceptácie tejto žiadosti poskytovateľom a v súlade s bodom 2 tohto článku, poskytovateľ:

a)	vyzve prijímateľa na realizáciu oponentského konania a ďalej sa postupuje v zmysle čl. V bodu 2 tejto zmluvy a prijímateľ je povinný dodať záverečnú správu,
b)	zrealizuje fyzickú kontrolu projektu v súlade s čl. V bodom 1 tejto zmluvy 
a prijímateľ je povinný dodať záverečnú správu.
2.	Pred riadnym splnením záväzkov podľa tejto zmluvy, t. j. pred skončením 
jej platnosti, môže poskytovateľ odstúpiť od zmluvy a prijímateľ je povinný do 30 pracovných dní bezodkladne vrátiť poskytnutú dotáciu poskytovateľovi v plnom rozsahu. 

3.	Odstúpenie od zmluvy je účinné dňom doručenia písomného oznámenia poskytovateľa o odstúpení prijímateľa.

Článok XI
Vlastníctvo výsledkov projektu

1.	Výsledky projektu sú spoločným vlastníctvom zmluvných strán v miere, 
akou spolufinancujú projekt. Jedna zmluvná strana môže poskytnúť výsledky projektu inému subjektu až po predchádzajúcom písomnom súhlase druhej zmluvnej strany.

2.	Prijímateľ zabezpečí ochranu výsledku / výsledkov riešenia projektu.

3.	V otázkach ochrany duševného vlastníctva sa zmluvné strany riadia príslušnými právnymi predpismi, najmä zákonom č. 185/2015 Z. z. Autorským zákonom v znení neskorších predpisov, zákonom č. 527/1990 Zb. o vynálezoch, priemyselných vzoroch 
a zlepšovacích návrhoch v znení neskorších predpisov, zákonom č. 435/2001 Z. z. 
o patentoch, dodatkových ochranných osvedčeniach a o zmene a doplnení niektorých zákonov v znení neskorších predpisov, zákonom č. 90/1993 Z. z. o opatreniach v oblasti priemyselného vlastníctva v znení neskorších predpisov, zákonom č. 444/2002 Z. z. o dizajnoch v znení neskorších predpisov a zákonom č. 517/2007 Z. z. o úžitkových vzoroch a o zmene a doplnení niektorých zákonov v znení neskorších predpisov. Všetky majetkové práva sa po ukončení projektu uvedú do súladu s platnými právnymi predpismi, najmä podľa príslušných ustanovení zákona č. 278/1993 Z. z. o správe majetku štátu v znení neskorších predpisov.

4.	Zmluvné strany sú oprávnené použiť výsledok projektu, ktorý je chránený právom priemyselného alebo iného duševného vlastníctva len na účel majiteľa práv k priemyselnému a inému duševnému vlastníctvu.

5.	Využitie výsledkov projektu nad rámec cieľov projektu, pre podnikateľskú a inú činnosť, podlieha súhlasu poskytovateľa.

6.	Spory, ktoré vzniknú medzi zmluvnými stranami vo veciach vlastníctva výsledkov úlohy, sa budú zmluvné strany snažiť vyriešiť cestou mimosúdneho zmieru.

7.	Práva a záväzky vyplývajúce z vlastníctva k riešeniu projektu prechádzajú v odôvodnených prípadoch na právnych nástupcov zmluvných strán.

8.	Hore uvedené práva a povinnosti zmluvných strán vo veci vlastníctva zostávajú v platnosti aj po ukončení platnosti tejto zmluvy, a to časovo neobmedzene k nechráneným výsledkom riešenia úlohy a počas doby platnosti priemyselného práva k chráneným výsledkom riešenia úlohy.

Článok XII
Záverečné ustanovenia

1.	Táto zmluva nadobúda platnosť dňom jej podpísania oboma zmluvnými stranami a účinnosť dňom, ktorý nasleduje po dni zverejnenia v Centrálnom registri zmlúv. Projekt je zverejňovaný v Centrálnom registri projektov.

2.	Zmluvné strany berú na vedomie, že podľa § 5a ods. 1 zákona č. 211/2000 Z. z. o slobodnom prístupe k informáciám v znení neskorších predpisov ide v prípade tejto zmluvy a jej dodatkov o povinne zverejňovanú zmluvu.

3.	Zmluva sa uzatvára na dobu určitú podľa čl. I bodu 5 tejto zmluvy.

4.	Každá zo zmluvných strán sa zaväzuje písomne a bez zbytočného odkladu oznámiť druhej zmluvnej strane všetky zmeny identifikačných údajov, uvedených v tejto zmluve, resp. akúkoľvek inú zmenu skutočností a právnych pomerov, ktoré by mohli mať vplyv na práva alebo záväzky vyplývajúce z tejto zmluvy.

5.	Zmeny k tejto zmluve je možné vykonať len na základe súhlasu obidvoch zmluvných strán formou písomných dodatkov k zmluve, s výnimkou zmien uvedených 
v čl. III ods. 4, VI bode 2, 3, 4 a v bode 5.
Za zmenu zmluvy je potrebné považovať aj zmenu ktorejkoľvek zmluvnej strany, 
t.j. najmä zmenu fyzickej osoby, zmenu označenia právnickej osoby, vrátane zmeny 
jej právnej formy.
6.	Zmluvné strany sa zaväzujú riešiť svoje spory dohodou. V prípade, ak sa zmluvné strany nedohodnú, je akákoľvek zmluvná strana oprávnená sa s vecou obrátiť na súd.

7.	Táto zmluva je vyhotovená v štyroch rovnocenných exemplároch, pričom jeden originál ostáva u prijímateľa a tri originály ostávajú u poskytovateľa.

8.	Neoddeliteľnou súčasťou zmluvy sú nasledovné prílohy:	
Príloha č. 1 – Vyplnený projekt (Projektový formulár a Opisný formulár projektu)
Príloha č. 2 – Rozpočet projektu (Celkový a podrobný rozpočet projektu)
9.	Počas realizácie projektu sa zmluvné strany riadia všeobecne záväznými právnymi predpismi a ostatnými predpismi vzťahujúcimi sa k tejto zmluve, ktorými sú najmä: zákon č. 525/2010 Z. z., zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, Občiansky zákonník, zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, zákon č. 523/2004 Z. z., zákon 
č. 18/1996 Z. z. o cenách v znení v neskorších predpisov, zákon o štátnom rozpočte 
na príslušný rozpočtový rok.

10.	Poskytovateľ si vyhradzuje právo znížiť výšku dotácie z dôvodu nedostatku finančných prostriedkov v rozpočte v súvislosti s viazaním výdavkov štátneho rozpočtu, 
o čom písomne upovedomí prijímateľa. V takomto prípade poskytovateľ nezodpovedá prijímateľovi za vzniknuté výdavky, prípadne škody.

11.	Zmluvné strany vyhlasujú, že ich spôsobilosť a voľnosť uzavrieť túto zmluvu, 
ako aj spôsobilosť k súvisiacim právnym úkonom nie sú žiadnym spôsobom obmedzené alebo vylúčené. Zmluvné strany si zmluvu riadne prečítali, porozumeli jej obsahu 
a na znak súhlasu s ňou ju slobodne a vážne podpisujú.

12.	Príjemca čestne vyhlasuje, že všetky údaje uvedené v tejto zmluve, vrátane jej príloh, 
sú úplné, pravdivé, presné a poskytnuté dobrovoľne.

V Bratislave dňa ...                                                         V ... dňa ...

..............................................                                         ...................................................

Titul, meno a priezvisko                                                           Titul, meno a priezvisko
funkcia                                                                                                                funkcia

           poskytovateľ                                                                         prijímateľ                

Príloha č. 1

Vyplnený projekt
(Projektový formulár a Opisný formulár projektu)

Príloha č. 2

Rozpočet projektu 
(Celkový a podrobný rozpočet projektu)

VIII	
Návrh Zmluvy o poskytnutí dotácie z rozpočtovej kapitoly Ministerstva zdravotníctva Slovenskej republiky č. .../2019	
(s participáciou spoluriešiteľa)

Zmluva o poskytnutí dotácie z rozpočtovej kapitoly Ministerstva zdravotníctva Slovenskej republiky č. .../2019 (ďalej len „zmluva“) upravuje práva a povinnosti prijímateľa a poskytovateľa pri realizácii projektu. 
Vzor zmluvy je súčasťou tejto príručky. Za prípravu zmluvy je zodpovedné ministerstvo, ktoré pripraví návrh na uzatvorenie zmluvy. Zmluva nadobúda platnosť dňom podpisu ministra zdravotníctva a účinnosť dňom nasledujúcim po dni jej zverejnenia poskytovateľom v Centrálnom registri zmlúv. Nadobudnutím účinnosti zmluvy začína proces implementácie projektu.

ZMLUVA O POSKYTNUTÍ DOTÁCIE Z ROZPOČTOVEJ KAPITOLY MINISTERSTVA ZDRAVOTNÍCTVA SLOVENSKEJ REPUBLIKY
č. ... /2019
uzatvorená v zmysle § 2 ods. 1 písm. a) v spojení s § 5 ods. 4 zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov a podľa § 51 zákona č. 40/1964 Zb. Občianskeho zákonníka 
(ďalej len „zmluva“)
Zmluvné strany

Ministerstvo zdravotníctva Slovenskej republiky
Sídlo:				Limbová 2, P.O. BOX 52, 837 52 Bratislava 37
Štatutárny orgán:		

IČO:				
IBAN:				
(ďalej len „poskytovateľ“)

a

Názov:	
Sídlo:				
Štatutárny orgán:	Titul, meno a priezvisko	
funkcia
IČO:				
IBAN: 				

Osoba zodpovedná za riešenie projektu v mene hlavného riešiteľa: 

	Titul, meno a priezvisko
	funkcia

(ďalej len „hlavný riešiteľ“)

a

Názov:	
Sídlo:				
Štatutárny orgán:	Titul, meno a priezvisko 	
funkcia
IČO:				
IBAN: 				

(ďalej len „spoluriešiteľ“)
(„hlavný riešiteľ“ a „spoluriešiteľ“ ďalej ako „prijímateľ“)

Článok I
Predmet zmluvy
1.	Poskytovateľ poskytuje účelovo určené finančné prostriedky na riešenie nižšie uvedeného projektu ako účelovú dotáciu (ďalej len „dotácia“) na podporu výskumu a vývoja podľa § 2 ods. 1 písm. a) zákona č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov (ďalej len „zákon č. 525/2010 Z. z.“). Na základe vyhlásenej verejnej výzvy poskytovateľom uverejnenej na webovom sídle Ministerstva zdravotníctva Slovenskej republiky na predkladanie žiadostí o poskytnutie dotácie na účely výskumu a vývoja v oblasti zdravotníctva bol predložený projekt s názvom: ............................, ktoré patria medzi hlavné trendy okruhov translačného a aplikovaného biomedicínskeho výskumu pre nádory semenníkov, malígne lymfómy / karcinóm pankreasu, kolorektálny karcinóm/karcinóm prsníka, pľúc a prostaty.

2.	Projekt má pridelené registračné číslo poskytovateľa ... a tvorí prílohu č. 1 a prílohu 
č. 2 tejto zmluvy ako jej neoddeliteľnú súčasť (ďalej len „projekt“). 

3.	Prijímateľ sa zaväzuje zrealizovať projekt v súlade s jeho znením podľa prílohy č. 1 a prílohy č. 2 tejto zmluvy a na vlastnú zodpovednosť.

4.	Celková výška nákladov na projekt predstavuje sumu vo výške ... eur, z toho výška finančných prostriedkov poskytnutých prijímateľom na riešenie projektu je ... eur. Poskytovateľ sa zaväzuje na účely projektu poskytnúť prijímateľovi dotáciu v celkovej výške ... eur na obdobie realizácie projektu. Celkový rozpočet projektu je nemenný, s výnimkou zmien podľa čl. III bodu 4 a čl. VI tejto zmluvy.

5.	Dotácia je poskytnutá zo strany poskytovateľa na obdobie od nadobudnutia platnosti a účinnosti tejto zmluvy do dátumu uvedeného v projekte, najneskôr však 
do 31. marca 2021, vrátane finančných prostriedkov poskytnutých po 1. auguste príslušného rozpočtového roka, na ktorých použitie sa vzťahuje ustanovenie § 8 ods. 4 a 5 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon 
č. 523/2004 Z. z.“).

6.	Podľa § 8 ods. 4 zákona č. 523/2004 Z. z., v prípade použitia kapitálových výdavkov na určený účel v nasledujúcich 2 rozpočtových rokoch po rozpočtovom roku na ktorý boli rozpočtované sa platnosť zmluvy predlžuje na obdobie do použitia týchto finančných prostriedkov a ich následného zúčtovania so štátnym rozpočtom.

7.	Hlavný riešiteľ poskytuje finančné prostriedky určené pre spoluriešiteľa na základe osobitnej zmluvy o riešení projektu, resp. zmluvy o účasti na riešení projektu, prostredníctvom ktorej je zabezpečené dodržiavanie podmienok vyplývajúcich z tejto zmluvy a všeobecne záväzných právnych predpisov. Prijímateľ v plnom rozsahu zodpovedá za to, že poskytnuté finančné prostriedky budú použité v súlade s touto zmluvou, podmienkami projektu a všeobecne záväznými právnym predpismi.

Článok II
Práva a povinnosti prijímateľa dotácie

1.	Prijímateľ je zodpovedný za odborné riadenie, finančné riadenie a realizáciu celého projektu. 

2.	Všetka komunikácia s poskytovateľom, týkajúca sa projektu, je realizovaná prostredníctvom hlavného riešiteľa písomnou formou. Povinnosť komunikácie písomnou formou má aj spoluriešiteľ vo vzťahu k hlavnému riešiteľovi.

3.	Finančné prostriedky poskytnuté poskytovateľom na realizáciu projektu prijíma výlučne hlavný riešiteľ, ktorý si sám procesne zabezpečuje transfer finančných prostriedkov alokovaných pre spoluriešiteľa v súlade s prílohou č. 2 tejto zmluvy.

4.	Výlučne hlavný riešiteľ bezodkladne informuje poskytovateľa o všetkých skutočnostiach, ktoré by mohli ovplyvniť realizáciu projektu, vrátane všetkých skutočností, ktoré by mohli ovplyvniť realizáciu projektu súvisiacich 
so spoluriešiteľom. Ak hlavný riešiteľ zistí, že povinnosti vyplývajúce zo zmluvy 
nie je možné z rôznych príčin splniť, je povinný o tom bezodkladne písomne informovať poskytovateľa. Túto povinnosť má hlavný riešiteľ aj v prípade, že ide o skutočnosti súvisiace so spoluriešiteľom.

5.	Prijímateľ je povinný archivovať všetky dokumenty, korešpondenciu a iné písomnosti týkajúce sa celého projektu najmenej po dobu 5 rokov od dátumu ukončenia realizácie projektu. 

6.	Prijímateľ je povinný poskytnúť poskytovateľovi na jeho vyžiadanie súčinnosť, požadované informácie a dokumenty týkajúce sa projektu.

7.	Prijímateľ je povinný pri použití dotácie dodržať maximálnu hospodárnosť, efektívnosť a účinnosť jej použitia v súlade s § 19 ods. 3 zákona č. 523/2004 Z. z. 
ako aj ustanovenia zákona 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

8.	Hlavný riešiteľ je povinný byť držiteľom osvedčenia o spôsobilosti vykonávať výskum a vývoj alebo dokladu o spôsobilosti vykonávať výskum a vývoj v oblasti zdravotníctva najmenej po dobu troch rokov.

9.	Prijímateľ sa zaväzuje financovať projekt aj z iných zdrojov a to vo výške najmenej 30% z celkových nákladov na projekt uvedených v čl. I bode 4 tejto zmluvy.

10.	Všetky výskumné činnosti zahŕňajúce ľudských účastníkov, ľudské embryá, tkanivá ako aj výskumné činnosti používajúce zvieratá, musia byť schválené príslušnými etickými komisiami v súlade s príslušnými zákonmi a všeobecne záväznými predpismi.

Článok III
Podmienky poskytnutia dotácie

1.	Dotácia sa poskytuje v súlade so zákonom č. 291/2002 Z. z. o Štátnej pokladnici 
a o zmene a doplnení niektorých zákonov v znení neskorších predpisov. Dotácia 
sa poskytuje hlavnému riešiteľovi po častiach. Na každý kalendárny rok realizácie projektu poskytovateľ poskytne prislúchajúcu časť dotácie hlavnému riešiteľovi. Hlavný riešiteľ sa zaväzuje poskytnúť finančné prostriedky pre spoluriešiteľa 
po častiach, pričom v každom kalendárom roku realizácie projektu bude poskytnutá prislúchajúca časť podľa rozpočtu projektu.

2.	Prvú časť dotácie poskytne poskytovateľ najneskôr do 60 pracovných dní 
odo dňa podpísania tejto zmluvy zmluvnými stranami. Druhú a tretiu časť dotácie poskytne poskytovateľ do 60 pracovných dní od začiatku príslušného rozpočtového roka. Poskytovateľ poskytne prijímateľovi dotáciu prevodom na účet prijímateľa uvedený v tejto zmluve. Prostriedky sa považujú za poskytnuté dňom odpísania stanovenej sumy z účtu poskytovateľa. Hlavný riešiteľ sa zaväzuje, že poskytnuté finančné prostriedky zo strany Ministerstva zdravotníctva Slovenskej republiky poskytne spoluriešiteľovi na účet uvedený v tejto zmluve v príslušnom rozpočtovom roku. Postup vrátane lehoty poskytnutia finančných prostriedkov budú ustanovené v zmluve o účasti na riešení projektu medzi hlavným riešiteľom a spoluriešiteľom. Zmluva je vypracovaná prostredníctvom hlavného riešiteľa a spoluriešiteľa a medzi nimi.

3.	Výška každej časti poskytnutej dotácie je stanovená v projekte ako suma finančných prostriedkov poskytovateľa požadovaná a schválená na realizáciu aktivít projektu naplánovaných na daný bežný rok alebo časť bežného roku. 

4.	V prípade nezabezpečenia dostatočných finančných prostriedkov účelovo určených 
na výskum a vývoj si poskytovateľ vyhradzuje právo pred poskytnutím každej ďalšej časti dotácie prehodnotiť jej výšku a prípadné zmeny financovania projektu riešiť formou dodatku k zmluve, súčasťou ktorého bude zmena prílohy č. 2, t. j. zmena celkového a podrobného rozpočtu. O akejkoľvek zmene financovania 
alebo neposkytnutia finančných prostriedkov zo strany Ministerstva zdravotníctva Slovenskej republiky je hlavný riešiteľ povinný obratom informovať spoluriešiteľa, ktorý je povinný zmeny financovania akceptovať a prispôsobiť sa požiadavkám 
zo strany riešiteľa, resp. Ministerstva zdravotníctva Slovenskej republiky.

5.	V prípade zmeny financovania projektu podľa bodu 4 tohto článku je prijímateľ povinný prepracovať projekt v súlade s požadovanými zmenami a prepracovaný projekt postúpiť poskytovateľovi na prehodnotenie. Projekt je ďalej postúpený 
na prehodnotenie Vedeckej rade Ministerstva zdravotníctva Slovenskej republiky (ďalej len „vedecká rada“). Ak je vyjadrené kladné stanovisko k prepracovanému projektu, projekt je postúpený na schválenie ministrovi zdravotníctva. Ak je vyjadrené nesúhlasné stanovisko k prepracovanému projektu, projekt je vrátený prijímateľovi 
na opätovné prepracovanie s odôvodnením.

6.	Hlavný riešiteľ doručí poskytovateľovi priebežnú odbornú a finančnú správu 
za predchádzajúci rozpočtový rok najneskôr do 30. apríla nasledujúceho rozpočtového roka. Správy sú predmetom schvaľovania vedeckej rady a poskytovateľa. Priebežná odborná a finančná správa sa predkladá v jednom vyhotovení v anglickom jazyku. Postup, spôsob a lehotu predkladania podkladov na účely priebežnej odbornej a finančnej správy medzi hlavným riešiteľom a spoluriešiteľom ustanovuje zmluva o účasti na riešení projektu.

7.	Po ukončení projektu predkladá hlavný riešiteľ poskytovateľovi záverečnú správu najneskôr do 30. apríla po ukončení projektu. Záverečná správa je predmetom schvaľovania vedeckej rady a poskytovateľa. Záverečná správa sa predkladá v jednom vyhotovení v anglickom jazyku. Postup, spôsob a lehotu predkladania podkladov na účely záverečnej správy medzi hlavným riešiteľom a spoluriešiteľom ustanovuje zmluva o účasti na riešení projektu.

8.	Správy, ktoré predkladá hlavný riešiteľ podľa bodu 6, 7 tohto článku, zasiela hlavný riešiteľ poskytovateľovi. Poskytovateľ má 120 pracovných dní odo dňa prijatia správ na: 

a)	schválenie správ,
b)	písomné vyžiadanie dodatočných a vysvetľujúcich podkladov a informácií, ktoré sú nevyhnutné pre schválenie správ od prijímateľa písomnou formou,
c)	písomné zamietnutie správ a požiadanie o predloženie nových správ písomnou formou,
d)	písomné požiadanie prijímateľa o zorganizovanie oponentského konania. 

Lehota 120 pracovných dní odo dňa prijatia správ môže byť v špecifických prípadoch predĺžená, maximálne však o 120 pracovných dní. O týchto špecifických prípadoch rozhoduje výlučne poskytovateľ.

9.	V prípade situácie podľa bodu 8 písm. b), c) tohto článku zmluvy má hlavný riešiteľ 30 pracovných dní na predloženie požadovaných podkladov, informácií, resp. nových správ. Lehota 30 pracovných dní môže byť v odôvodniteľných prípadoch predĺžená na základe písomnej žiadosti hlavného riešiteľa a jej následného schválenia poskytovateľom pred uplynutím platnej lehoty.

10.	V prípade situácie podľa bodu 8 písm. d) tohto článku zmluvy alebo vnútorného auditu / finančnej kontroly sa doba hodnotenia predlžuje o čas, ktorý je nutný na realizáciu týchto aktivít.

11.	V prípade vyžiadania si nových správ podľa bodu 8 písm. c) tohto článku zmluvy
sa pri ich hodnotení postupuje v súlade s  bodom 8 tohto článku. Ak nastane opätovné zamietnutie správ, poskytovateľ má právo odstúpiť od zmluvy a požadovať 
od prijímateľa vrátenie poskytnutých finančných prostriedkov v plnej výške 
alebo len alikvotnú časť, ktorú stanoví poskytovateľ.

12.	Finančné prostriedky poskytnuté poskytovateľom je hlavný riešiteľ povinný viesť 
na bežnom účte, osobitne zriadenom pre poskytnutú dotáciu v banke uvedenom v tejto zmluve a to v inštitúcii, v ktorej si hlavný riešiteľ bežne vedie svoje účty. Právo disponovať s účtom a s prostriedkami vedenými na tomto účte má po celú dobu účinnosti tejto zmluvy výhradne hlavný riešiteľ. Hlavný riešiteľ je povinný bezodkladne písomne oznámiť poskytovateľovi všetky zmeny týkajúce sa jeho účtu s výnimkou účtovných obratov na svojom účte, o ktorých bude hlavný riešiteľ informovať poskytovateľa v rámci pravidelných finančných správ.

13.	Po ukončení projektu (z dôvodu riadneho ukončenia projektu alebo z rozhodnutia poskytovateľa na základe odporúčania vedeckej rady) je hlavný riešiteľ povinný nevyčerpanú dotáciu vrátiť na účet poskytovateľa najneskôr do 30 pracovných dní 
od termínu riadneho ukončenia projektu alebo odo dňa odoslania písomného rozhodnutia poskytovateľa o ukončení projektu, vrátane vrátanie nevyčerpanej dotácie spoluriešiteľa na účet poskytovateľa. Postup medzi hlavným riešiteľom a spoluriešiteľom je zadefinovaný v zmluve o účasti na riešení projektu.

14.	Všetky príjmy a výnosy z poskytnutých finančných prostriedkov poskytovateľa 
sú považované za príjem štátneho rozpočtu a hlavný riešiteľ je povinný ich vrátiť
na účet poskytovateľa vrátane finančných prostriedkov zo strany spoluriešiteľa, spolu s nevyčerpanými finančnými prostriedkami do termínu pravidelného ročného zúčtovania finančných prostriedkov. Postup medzi hlavným riešiteľom a spoluriešiteľom je zadefinovaný v zmluve o účasti na riešení projektu.

Článok IV
Podmienky použitia dotácie

1.	Poskytnutá dotácia je účelovo viazaná a prijímateľ sa zaväzuje použiť ju v zmysle 
§ 19 ods. 1 a 3 zákona č. 523/2004 Z. z., v zmysle zákona č. 525/2010 Z. z. a výlučne 
na účel, ktorý je uvedený v čl. I bode 1 tejto zmluvy.

2.	Prijímateľ nesmie použiť dotáciu na úhradu záväzkov z predchádzajúcich rozpočtových rokov a refundáciu výdavkov uhradených v predchádzajúcich rozpočtových rokoch.

3.	Prijímateľ môže použiť dotáciu iba na úhradu nákladov, ktoré sú uvedené v prílohe 
č. 2 tejto zmluvy, Celkový a podrobný rozpočet projektu.

4.	Prijímateľ môže v rámci projektu subkontrahovať výlučne také činnosti, ktoré nie je schopný sám vykonať vlastnými prostriedkami, materiálno-technickými a personálnymi. Suma nákladov vynaložených na subkontrahovanie v rámci celého projektu (vrátane vyššie uvedeného prípadu) nesmie presiahnuť 20% sumy poskytnutej dotácie zo štátneho rozpočtu od poskytovateľa podľa čl. I ods. 4 tejto zmluvy.

5.	Suma nákladov vynaložených na režijné náklady, náklady súvisiace s realizáciou projektu, zo strany prijímateľa v rámci celého projektu nesmie presiahnuť 7% sumy poskytnutej dotácie zo štátneho rozpočtu od poskytovateľa podľa čl. I ods. 4 
tejto zmluvy.
6.	Objem kapitálových výdavkov zo strany prijímateľa nesmie prekročiť 30% financovania z celkových finančných nákladov poskytnutých poskytovateľom podľa čl. I ods. 4 tejto zmluvy.

7.	Z prostriedkov poskytovateľa môžu byť hradené osobné náklady (mimo dohôd o prácach vykonaných mimo pracovného pomeru) maximálne do výšky 30% z celkovej ceny práce.

8.	Prijímateľ sa zaväzuje, že:

a)	žiadne osoby uvedené v Projektovom formulári a v Opisnom formulári projektu tejto zmluvy (s výnimkou osôb financovaných z vlastných zdrojov prijímateľa) v súčasnosti nie sú, v čase predkladania projektu  ani v období 
6 mesiacov pred predložením projektu neboli s  prijímateľom v žiadnom pracovnom pomere,
b)	všetky údaje uvedené v tejto zmluvy sú v súlade s prílohou č. 1 a s prílohou 
č. 2 tejto zmluvy.

Článok V
Kontrola plnenia zmluvy a realizácie projektu

1.	Poskytovateľ je oprávnený kontrolovať dodržiavanie podmienok, 
za ktorých sa finančné prostriedky poskytli, ako aj ostatné skutočnosti, ktoré by mohli mať vplyv na správnosť a účelovosť poskytnutej dotácie. Za týmto účelom 
je poskytovateľ oprávnený vykonať administratívnu finančnú kontrolu, finančnú kontrolu na mieste hospodárenia s poskytnutou dotáciou a vnútorný audit 
podľa zákona č. 357/2015 Z. z. o finančnej kontrole a audite a o zmene a doplnení niektorých zákonov (ďalej len „zákon č. 357/2015 Z. z.“) u prijímateľa. Prijímateľ
je povinný vytvoriť poskytovateľovi alebo ním určeným osobám vykonávajúcim kontrolu / vnútorný audit primerané podmienky na riadne a včasné vykonanie kontroly / vnútorného auditu, poskytnúť im potrebnú súčinnosť a všetky vyžiadané informácie a listiny týkajúce sa najmä riešenia projektu, stavu jeho rozpracovanosti, špecifikácie použitia dotácie, predpokladaného ďalšieho použitia finančných prostriedkov a pod..

2.	Poskytovateľ je oprávnený požadovať realizáciu oponentského konania s cieľom odborného preskúmania realizácie projektu. Prijímateľ je povinný kompletne zabezpečiť realizáciu oponentského konania, poskytnúť všetky požadované dokumenty a informácie najneskôr 30 pracovných dní pred termínom realizácie oponentského konania. Ďalej je povinný poskytnúť svoju súčinnosť pri oponentskom konaní.

3.	Prijímateľ sa zaväzuje, že písomné upozornenia a pokyny poskytovateľa, 
ako výsledok oponentského konania, zohľadní pri ďalšom vykonávaní projektu 
a vzniknuté nezrovnalosti alebo prípadný nesúlad s touto zmluvou odstráni 
bez zbytočného odkladu po doručení predmetného upozornenia.

4.	Priebežná odborná a finančná správa je doručená poskytovateľovi v súlade s čl. III bodom 6, na základe ktorej poskytovateľ vykoná priebežné hodnotenie projektu dvomi členmi vedeckej rady a navrhne ďalšie financovanie projektu v zmysle nasledujúcej schémy:

a)	splnil očakávané ciele vynikajúco, t. j. plnenie cieľov projektu je v rozsahu viac ako 80% a čerpanie pridelenej dotácie je v súlade so zmluvou,
b)	splnil očakávané ciele, t. j. aspoň jeden z hodnotiteľov hodnotí iba čiastočné plnenie cieľov projektu v rozsahu 50 – 80%,
c)	nesplnil očakávané ciele, t. j. prijímateľ plní ciele projektu v rozsahu menej ako 50%.

5.	V prípade bodu 4 písm. b) tohto článku môže vedecká rada navrhnúť vykonanie finančnej kontroly u prijímateľa podľa zákona č. 357/2015 Z. z. o finančnej kontrole a audite a o zmene a doplnení niektorých zákonov (ďalej len „zákon č. 357/2015 
Z. z.“).  V prípade neúčelného použitia finančných prostriedkov bude poskytovateľ postupovať v súlade so závermi kontroly.

6.	V prípade bodu 4 písm. c) tohto článku je poskytovateľ oprávnený požiadať prijímateľa o vrátenie poskytnutých finančných prostriedkov, ak hodnotiteľ zistí čerpanie dotácie na iné účely, prípadne ak sa v priebehu príslušného rozpočtového roka nerealizuje žiadna aktivita v projekte. Prijímateľ môže v prípade ukončenia projektu požiadať o oponentské konanie.

7.	V prípade ukončenia (odstúpenia od) zmluvy sa osoba zodpovedná za riešenie projektu v mene prijímateľa nebude môcť uchádzať o dotáciu v oblasti zdravotníctva na účely výskumu a vývoja v nasledujúcej vyhlásenej verejnej výzve uverejnenej 
na webovom sídle Ministerstva zdravotníctva Slovenskej republiky.

8.	Priebežné a záverečné správy sú predmetom ročného a záverečného hodnotenia poskytovateľa a musia obsahovať všetky náležitosti v súlade s čl. VII bodom 2, 3 a 4.

9.	Po ukončení projektu sa poskytovateľovi predkladá záverečnú správu v súlade s čl. III bodom 7, na základe ktorej poskytovateľ vykoná záverečné hodnotenie projektu dvomi členmi vedeckej rady a navrhne záverečné hodnotenie projektu v zmysle nasledujúcej schémy:

a)	splnil očakávané ciele vynikajúco, t. j. splnenie cieľov projektu je v rozsahu viac ako 80%, pri ktorom je potrebné súhlasné stanovisko dvoch členmi vedeckej rady,
b)	splnil očakávané ciele, t. j. aspoň jeden z hodnotiteľov hodnotí iba čiastočné splnenie cieľov projektu v rozsahu 50 – 80%,
c)	nesplnil očakávané ciele, t. j. jeden z hodnotiteľov hodnotí nesplnenie cieľov projektu v rozsahu menej ako 50%.

10.	V prípade bodu 9 písm. b) tohto článku môže vedecká rada navrhnúť vykonanie finančnej kontroly u prijímateľa podľa zákona č. 357/2015 Z. z.. V prípade neúčelného použitia finančných prostriedkov bude poskytovateľ postupovať v súlade so závermi kontroly.

11.	V prípade bodu 9 písm. c) tohto článku sa osoba zodpovedná za riešenie projektu v mene prijímateľa nebude môcť uchádzať o dotáciu v oblasti zdravotníctva na účely výskumu a vývoja v nasledujúcej vyhlásenej verejnej výzve uverejnenej na webovom sídle Ministerstva zdravotníctva Slovenskej republiky.

12.	Poskytovateľ je oprávnený požadovať od prijímateľa vrátenie neoprávnene použitých finančných prostriedkov na základe hodnotenia členov vedeckej rady (v prípade bodu 9 písm. c) tohto článku) a vykonanej kontroly.

13.	Taktiež, v prípade vykonanej administratívnej finančnej kontroly, finančnej kontroly na mieste hospodárenia alebo v prípade vnútorného auditu podľa zákona č. 357/2015 Z. z. hlavným riešiteľom voči spoluriešiteľovi a zistenom neoprávnenom použití poukázaných finančných prostriedkov je hlavný riešiteľ oprávnený požadovať 
od spoluriešiteľa vrátenie neoprávnene použitých finančných prostriedkov na základe vykonanej kontroly a následne ich poukázať na účet Ministerstva zdravotníctva Slovenskej republiky.

Článok VI
Zmeny projektu

1.	Poskytovateľ ani prijímateľ nemajú právny nárok na zmenu zamerania a cieľov projektu ani na akúkoľvek inú zmenu projektu, ktorá by viedla k zmene 
jeho zamerania a cieľov s výnimkou zmien podľa čl. III bodu 4.

2.	Prijímateľ má právny nárok na vykonanie nasledovných zmien v projekte, 
ak sa tým neporuší ustanovenie bodu 1 tohto článku:
a)	zmeny rozpočtu projektu presunom finančných prostriedkov zo štátneho rozpočtu medzi jednotlivými položkami ekonomickej klasifikácie určenými 
na bežné výdavky (príloha č. 2 tejto zmluvy, Celkový a podrobný rozpočet projektu), ak v priebehu jedného rozpočtového roka presun finančných prostriedkov spôsobí kumulatívne zmenu celkových finančných prostriedkov poskytnutých poskytovateľom určených na bežné výdavky do, resp. vrátane 20%,
b)	zmeny rozpočtu projektu presunom finančných prostriedkov zo štátneho rozpočtu medzi jednotlivými položkami ekonomickej klasifikácie určenými 
na bežné výdavky (príloha č. 2 tejto zmluvy, Celkový a podrobný rozpočet projektu), ak v priebehu jedného rozpočtového roka presun týchto finančných prostriedkov spôsobí kumulatívne zmenu celkových finančných prostriedkov poskytnutých poskytovateľom určených na bežné výdavky o viac ako 20%,
c)	zmena plánovaného harmonogramu projektu,
d)	zmeny v riešiteľskom kolektíve s výnimkou zmeny na pozícii zodpovedného riešiteľa, resp. osoby zodpovednej za riešenie projektu v mene hlavného riešiteľa.

V prípade, že uvedené zmeny plánuje vykonať spoluriešiteľ podľa bodu 2 písm. a) až d) tohto článku, ak sa tým neporuší ustanovenie bodu 1 tohto článku, je povinný informovať hlavného riešiteľa projektu. Postup medzi hlavným riešiteľom a spoluriešiteľom upravuje zmluva o účasti na riešení projektu, pričom hlavný riešiteľ je povinný následne bezodkladne informovať o zmenách poskytovateľa, pričom záverečné zhodnotenie zmien je na poskytovateľovi.

3.	Prijímateľ má právny nárok na vykonanie zmien rozpočtu projektu presunom finančných prostriedkov zo štátneho rozpočtu medzi jednotlivými položkami ekonomickej klasifikácie určených na kapitálové výdavky (príloha č. 2 tejto zmluvy, Celkový a podrobný rozpočet projektu). O všetkých zmenách súvisiacich so zmenou výšky finančných prostriedkov určených na kapitálové výdavky je prijímateľ povinný písomne informovať poskytovateľa doručením aktuálne platnej upravenej časti projektu a samostatného popisu vykonaných zmien. V prípade, že písomná informácia nebude spĺňať všetky potrebné náležitosti bude zamietnutá. O týchto zmenách rozhoduje poskytovateľ a musia byť vykonané po prijatí písomného súhlasu zo strany poskytovateľa.

4.	Prijímateľ má právny nárok na vykonanie zmien rozpočtu projektu presunom finančných prostriedkov z iných zdrojov medzi jednotlivými položkami ekonomickej klasifikácie určenými na bežné a kapitálové výdavky pri dodržaní podmienky zabezpečenia najmenej 30% financovania projektu z iných zdrojov. O týchto zmenách je hlavný riešiteľ povinný písomne informovať poskytovateľa doručením aktuálne platnej upravenej časti projektu a samostatného popisu vykonaných zmien s uvedením dátumu vykonanej zmeny do 30 pracovných dní odo dňa vykonania zmeny. V prípade, že písomná informácia nebude spĺňať všetky potrebné náležitosti bude zamietnutá. Všetky upravené časti projektu sa stávajú súčasťou zmluvy. V prípade, že uvedené zmeny plánuje vykonať spoluriešiteľ bezodkladne informuje hlavného riešiteľa. Postup medzi hlavným riešiteľom a spoluriešiteľom upravuje zmluva o účasti na riešení projektu.

5.	Prijímateľ má právny nárok na vykonanie zmien rozpočtu navýšením, prípadne znížením, finančných prostriedkov z iných zdrojov pri dodržaní podmienky zabezpečenia najmenej 30% financovania projektu z iných zdrojov. O týchto zmenách je hlavný riešiteľ povinný písomne informovať poskytovateľa doručením aktuálne platnej upravenej časti projektu a samostatného popisu vykonaných zmien s uvedením dátumu vykonanej zmeny do 30 pracovných dní odo dňa vykonania zmeny. V prípade, že písomná informácia nebude spĺňať všetky potrebné náležitosti bude zamietnutá. Všetky upravené časti projektu sa stávajú súčasťou zmluvy. V prípade, že uvedené zmeny plánuje vykonať spoluriešiteľ bezodkladne informuje hlavného riešiteľa. Postup medzi hlavným riešiteľom a spoluriešiteľom upravuje zmluva o účasti na riešení projektu.

6.	O  zmenách uvedených v bode 2  písm. a) až d) tohto článku je hlavný riešiteľ povinný písomne informovať poskytovateľa doručením aktuálne platnej upravenej časti projektu a samostatného popisu vykonaných zmien. V prípade situácie podľa bodu 2 písm. a) tohto článku je prijímateľ povinný uviesť taktiež dátum vykonanej zmeny a doručiť aktuálne platnú upravenú časť projektu vrátane samostatného popisu zmien do 30 pracovných dní odo dňa vykonania zmeny. Všetky zmeny sa prikladajú k zmluve. V prípade, že písomná informácia o zmenách uvedených v bode 2 tohto článku zmluvy nebude spĺňať všetky potrebné náležitosti bude zamietnutá.

7.	Akékoľvek iné zmeny v projekte nad rámec zmien uvedených v bode 2 tohto článku, 
ktoré nenarúšajú ustanovenie v bode 1 tohto článku musia byť vopred schválené poskytovateľom. Na akúkoľvek zmenu podľa predchádzajúcej vety nemá prijímateľ právny nárok.

8.	Hlavný riešiteľ je povinný zaslať písomnú žiadosť o schválenie zmien podľa bodu 7 tohto článku minimálne 30 pracovných dní pred plánovanou zmenou. Žiadosť o schválenie zmien obsahuje identifikáciu zmeny, jej zdôvodnenie a novú aktualizovanú časť, ktorej sa zmena týka. V prípade, že žiadosť nebude obsahovať uvedené náležitosti, bude zamietnutá.

9.	Výlučne hlavný riešiteľ komunikuje s Ministerstvom zdravotníctva Slovenskej republiky.

10.	Zmeny, ktoré menia znenie zmluvy musia byť vykonané formou písomného dodatku k tejto zmluve, podpísaným tromi zmluvnými stranami najmenej 5 pracovných dní pred vykonaním požadovanej zmeny, ak poskytovateľ nerozhodne inak. V súvislosti s akceptáciou žiadosti o schválenie zmien môže byť v špecifických prípadoch o stanovisko požiadaná vedecká rada. O týchto špecifických prípadoch rozhoduje výlučne poskytovateľ.

11.	Zmeny, ktoré sa týkajú príloh tejto zmluvy, s výnimkou zmien podľa bodu 2 písm. a)
tohto článku, musia byť vykonané na základe písomného súhlasu poskytovateľa.

12.	V prípade zmien podľa bodu 10 tohto článku je prijímateľ oprávnený uskutočniť požadované zmeny až po nadobudnutí platnosti a účinnosti dodatku k zmluve. V prípade zmien podľa bodu 11 tohto článku je prijímateľ oprávnený uskutočniť požadované zmeny až po prijatí písomného súhlasu poskytovateľa.

Článok VII
Správy, publicita

1.	Hlavný riešiteľ predkladá priebežné správy a záverečnú správu v súlade s čl. III bodom 6 a 7 tejto zmluvy a správu o spoločenských a ekonomických prínosoch výsledkov riešenia projektu v súlade s bodom 5 tohto článku. Priebežné správy a taktiež záverečnú správu predkladá hlavný riešiteľ dotácie v písomnej podobe v slovenskom jazyku v troch vyhotoveniach a v elektronickej forme (napr. na CD nosiči, USB a pod.) a v jednom vyhotovení v anglickom jazyku na adresu poskytovateľa. Všetky písomné správy 
sa vyhotovujú v jednom origináli a v dvoch kópiách a v jednom vyhotovení v anglickom jazyku.

2.	Priebežné správy pozostávajú z identifikačnej časti, odbornej správy a finančnej správy. Priebežné správy sú vypracovávané na predpísaných formulároch poskytovateľa a musia obsahovať najmä: 

-	analýzu stavu riešenia projektu za sledované obdobie, popis vykonaných prác, progres v projekte počas monitorovaného obdobia, 
-	popis výsledkov projektu dosiahnutých za monitorované obdobie 
(aj čiastkové),
-	problémy, riziká, odporúčania,
-	odchýlky od pôvodného plánu vrátane zdôvodnenia,
-	kópie prvej strany knižnej publikácie spolu s tirážou
-	kópie publikácií, abstraktov z kongresov, citácie a dokumenty, 
ktoré boli vyprodukované počas sledovaného obdobia a súvisia s projektom,
-	správy z vykonaných zahraničných ciest súvisiacich s riešením projektu,
-	potvrdenie o prijatí patentu, resp. hodnoverného dokladu o zavedení novej liečebnej alebo diagnostickej metódy alebo podané patentové prihlášky,
-	potvrdenie o uzatvorení medzinárodnej spolupráce a medzinárodnom grante v nadväznosti na riešenú problematiku, program organizovaného sympózia,
-	plánované aktivity na nasledujúce obdobie realizácie projektu, prípadné zmeny oproti schválenému harmonogramu a odôvodnenie týchto zmien, vychádzajúc zo skutočného stavu riešenia projektu,
-	potvrdenie o prijatí študenta doktorandského štúdia, resp. úspešné ukončenie štúdia obhajobou,
-	stav riešiteľského tímu.

3.	Záverečná správa pozostáva z identifikačnej časti, odbornej správy a finančnej správy. Záverečná správa sa predkladá podľa čl. III bodu 7 tejto zmluvy 
a na predpísanom formulári poskytovateľa. Záverečná správa okrem iného musí obsahovať najmä:

-	správu o vykonaných činnostiach,
-	popis všetkých výsledkov získaných pri riešení úlohy, potvrdenie o prijatí patentu, resp. hodnoverného dokladu o zavedení novej liečebnej 
alebo diagnostickej metódy alebo podané patentové prihlášky,
-	kópie prvej strany knižnej publikácie spolu s tirážou, kópie abstraktov z kongresov a úplné citácie všetkých publikovaných prác, súvisiacich 
s projektom popisujúcich získané výsledky, ohlasy na publikácie 
a najmä pre úlohy aplikovaného charakteru i spôsob využitia získaných výsledkov,
-	potvrdenie o uzatvorení medzinárodnej spolupráce a medzinárodnom grante v nadväznosti na riešenú problematiku, program organizovaného sympózia,
-	potvrdenie o prijatí študenta doktorandského štúdia, resp. úspešné ukončenie štúdia obhajobou,
-	odovzdanie riešenia projektu,
-	odborné zhodnotenie projektu.

4.	 Finančné správy (ako súčasť priebežných správ a záverečnej správy) musia obsahovať najmä: 

-	tabuľkové porovnanie schváleného celkového a podrobného rozpočtu na základe zmluvy o poskytnutí dotácie z rozpočtovej kapitoly Ministerstva zdravotníctva a najaktuálnejšej schválenej verzie celkového a podrobného rozpočtu v monitorovanom období,
-	čestné vyhlásenie štatutárneho orgánu, že poskytnuté finančné prostriedky 
boli čerpané v súlade so zmluvou o poskytnutí dotácie z rozpočtovej kapitoly Ministerstva zdravotníctva Slovenskej republiky, avízo o vrátení výnosov z poskytnutej dotácie, avízo o vrátení nevyčerpanej dotácie na účet Ministerstva zdravotníctva Slovenskej republiky.

5.	Pri zverejňovaní akýchkoľvek výsledkov alebo čiastkových výsledkov projektu, 
na ktorý prijímateľ získal finančnú podporu poskytovateľa, musí prijímateľ 
na viditeľnom mieste zverejniť poznámku: „Táto práca bola podporovaná Ministerstvom zdravotníctva Slovenskej republiky v rámci projektu s registračným číslom ....“ V prípade zverejnenia v anglickom jazyku bude znenie nasledovné: „This work was supported by Ministry of Health of the Slovak Republic under 
the project registration number ...“, v prípade medzinárodnej spolupráce je možné použiť medzinárodne dohodnutú formu oznamu.

6.	Poskytovateľ si vyhradzuje právo požadovať od prijímateľa ďalšie správy a informácie o priebehu projektu nad rámec správ uvedených v tomto článku.

Článok VIII
Zúčtovanie a vyúčtovanie dotácie

1.	Podľa § 8a ods. 7 zákona č. 523/2004 Z. z. podlieha použitie dotácií povinnému zúčtovaniu so štátnym rozpočtom, ktorého spôsob určuje Ministerstvo financií Slovenskej republiky; pri zúčtovaní finančných vzťahov so štátnym rozpočtom sa nevyčerpané prostriedky nevracajú, ak ich suma nepresiahne 5 eur (slovom päť eur). Termín na odvod výnosov z prostriedkov štátneho rozpočtu je najneskôr k termínu povinného zúčtovania so štátnym rozpočtom.

2.	Termín vyúčtovania určuje poskytovateľ, pričom hlavný riešiteľ je informovaný o termíne vyúčtovania prostredníctvom oficiálneho oznámenia listom. Postup medzi hlavným riešiteľom a spoluriešiteľom upravuje zmluva o účasti na riešení projektu.

3.	Originály finančných účtovných dokladov je prijímateľ povinný archivovať po dobu najmenej 5 rokov od ukončenia projektu, t.j. od uplynutia dátumu podľa čl. I bodu 5 tejto zmluvy.

4.	V prípade, že hlavný riešiteľ dotácie nie je schopný dodržať stanovený termín vyúčtovania dotácie, je povinný požiadať Ministerstvo zdravotníctva Slovenskej republiky o predĺženie termínu. Žiadosť musí byť Ministerstvu zdravotníctva Slovenskej republiky zaslaná najneskôr do 15 pracovných dní pred stanoveným termínom vyúčtovania. Ministerstvo zdravotníctva Slovenskej republiky nie je povinné žiadosti vyhovieť, je však povinné o nej rozhodnúť a rozhodnutie zaslať hlavnému riešiteľovi dotácie. Postup medzi hlavným riešiteľom a spoluriešiteľom upravuje zmluva o účasti na riešení projektu.

5.	Za správnosť údajov uvedených vo finančnom vyúčtovaní zodpovedá osoba, 
ktorá podpisuje vyúčtovanie poskytnutej dotácie a štatutárny orgán hlavného riešiteľa.

6.	V prípade zistenia nedostatkov v súvislosti s dodržaním maximálnej hospodárnosti, efektívnosti alebo účinnosti použitia dotácie v súlade s § 19 ods. 3 zákona č. 523/2004 Z. z. poskytovateľ zastaví poskytovanie ďalších finančných prostriedkov prijímateľovi, až do ich odstránenia.

7.	V prípade, že hlavný riešiteľ dotácie nepredloží v termíne stanovenom poskytovateľom finančné vyúčtovanie, alebo neodstráni nedostatky v stanovenom termíne, je povinný poskytnutú dotáciu v plnom rozsahu vrátiť na účet poskyvateľa.
 
8.	Pre potreby vyúčtovania je komunikácia v súvislosti s použitím finančných prostriedkov zo strany spoluriešiteľa zabezpečená hlavným riešiteľom. V tomto prípade je hlavný riešiteľ oprávnený vyžadovať všetky potrebné doklady preukazujúce účel použitia poskytnutých finančných prostriedkov, pričom spôsob komunikácie je určený písomnou formou a lehota zaslania dokladov a postup zo strany spoluriešiteľa voči hlavnému riešiteľovi určuje hlavný riešiteľ. Výhradne hlavný riešiteľ komunikuje s poskytovateľom.

Článok IX
Sankcie

1.	V prípade, že prijímateľ poruší finančnú disciplínu v zmysle § 31 ods. 1 zákona 
č. 523/2004 Z. z. je povinný odviesť finančné prostriedky vo výške porušenia finančnej disciplíny, penále a pokutu podľa § 31 ods. 3 až 6 zákona č. 523/ 2004 Z. z..

2.	Štatutárny orgán prijímateľa je povinný priebežne kontrolovať priebeh prác spojených s realizáciou projektu a čerpanie poskytnutých finančných prostriedkov. Ak zistí, porušenia tejto zmluvy, predpisov o hospodárení s majetkom štátu, alebo porušenie finančnej disciplíny v zmysle zákona č. 523/2004 Z. z. pozastaví realizáciu platieb a bezodkladne písomne informuje o tejto skutočnosti poskytovateľa.

5.	V prípade, ak prijímateľ nesplní niektorú z povinností vyplývajúcich z tejto zmluvy, poskytovateľ má právo:

a)	odstúpiť od zmluvy a požadovať od prijímateľa vrátenie poskytnutej dotácie. Výpovedná lehota je určená na 30 pracovných dní a začína plynúť od prvého dňa nasledujúceho mesiaca po doručení písomného odstúpenia od zmluvy druhej zmluvnej strane,
b)	pozastaviť financovanie projektu s okamžitou účinnosťou na obdobie stanovené poskytovateľom. Akékoľvek čerpanie finančných prostriedkov udelených poskytovateľom po doručení písomného oznámenia o pozastavení financovania 
sa považuje za neoprávnené až do momentu doručenia písomného oznámenia poskytovateľa o ukončení tohto pozastavenia,
c)	ukončiť financovanie projektu s okamžitou účinnosťou. Akékoľvek čerpanie finančných prostriedkov po doručení písomného oznámenia o ukončení financovania sa považuje za neoprávnené.

Uvedené práva nadobúdajú účinnosť dňom doručenia písomného oznámenia prijímateľovi s výnimkou písm. a) tohto článku. 	
Hlavný riešiteľ je povinný vrátiť poskytovateľovi poskytnutú dotáciu na riešenie projektu do 30 pracovných dní od vypovedania zmluvy (písm. a) tohto článku) alebo ukončenia financovania projektu s okamžitou účinnosťou (písm. c) tohto článku) na účet poskytovateľa. Postup medzi hlavným riešiteľom a spoluriešiteľom upravuje zmluva o účasti na riešení projektu.
4.	V prípade neúčelného, nehospodárneho, neefektívneho alebo neúčinného čerpania a použitia finančných prostriedkov, resp. čerpania a použitia finančných prostriedkov v rozpore s podmienkami stanovenými v zmluve je prijímateľ povinný na základe oznámenia poskytovateľa vrátiť tieto finančné prostriedky na účet poskytovateľa.

Článok X
Ukončenie zmluvného vzťahu

1.	Hlavný riešiteľ môže odstúpiť od zmluvy zaslaním písomnej žiadosti poskytovateľovi 
60 pracovných dní pred dňom nadobudnutia účinnosti tejto žiadosti s uvedením dôvodov. V prípade akceptácie tejto žiadosti poskytovateľom a v súlade s bodom 2 tohto článku, poskytovateľ:

a)	vyzve prijímateľa na realizáciu oponentského konania a ďalej sa postupuje v zmysle čl. V bodu 2 tejto zmluvy a prijímateľ je povinný dodať záverečnú správu,
b)	zrealizuje fyzickú kontrolu projektu v súlade s čl. V bodom 1 tejto zmluvy 
a prijímateľ je povinný dodať záverečnú správu.

2.	Pred riadnym splnením záväzkov podľa tejto zmluvy, t. j. pred skončením 
jej platnosti, môže poskytovateľ odstúpiť od zmluvy a hlavný riešiteľ je povinný do 30 pracovných dní bezodkladne vrátiť poskytnutú dotáciu poskytovateľovi v plnom rozsahu.

3.	Odstúpenie od zmluvy je účinné dňom doručenia písomného oznámenia poskytovateľa o odstúpení hlavného riešiteľa.

4.	V prípade odstúpenia od zmluvy zo strany spoluriešiteľa informuje o tejto skutočnosti hlavného riešiteľa, ktorý ustanoví ďalší postup a v prípade potreby bude o tejto skutočnosti informovať hlavný riešiteľ poskytovateľa.

Článok XI
Vlastníctvo výsledkov projektu

1.	Výsledky projektu sú spoločným vlastníctvom zmluvných strán v miere, 
akou spolufinancujú projekt. Jedna zmluvná strana môže poskytnúť výsledky projektu inému subjektu až po predchádzajúcom písomnom súhlase zmluvnej strany.

2.	Prijímateľ zabezpečí ochranu výsledku / výsledkov riešenia projektu.

3.	V otázkach ochrany duševného vlastníctva sa zmluvné strany riadia príslušnými právnymi predpismi, najmä zákonom č. 185/2015 Z. z. Autorským zákonom, zákonom 
č. 527/1990 Zb. o vynálezoch, priemyselných vzoroch a zlepšovacích návrhoch v znení neskorších predpisov, zákonom č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov v znení neskorších predpisov, zákonom č. 90/1993 Z. z. o opatreniach v oblasti priemyselného vlastníctva v znení neskorších predpisov, zákonom č. 444/2002 Z. z. o dizajnoch v znení neskorších predpisov a zákonom č. 517/2007 Z. z. o úžitkových vzoroch a o zmene a doplnení niektorých zákonov v znení neskorších predpisov. Všetky majetkové práva 
sa po ukončení projektu uvedú do súladu, najmä podľa príslušných ustanovení zákona 
č. 278/1993 Z. z. o správe majetku štátu v znení neskorších predpisov.

4.	Zmluvné strany sú oprávnené použiť výsledok projektu, ktorý je chránený právom priemyselného alebo iného duševného vlastníctva len na účel majiteľa práv k priemyselnému a inému duševnému vlastníctvu.

5.	Využitie výsledkov projektu nad rámec cieľov projektu, pre podnikateľskú a inú činnosť, podlieha súhlasu poskytovateľa.

6.	Spory, ktoré vzniknú medzi zmluvnými stranami vo veciach vlastníctva výsledkov úlohy, sa budú zmluvné strany snažiť vyriešiť cestou mimosúdneho zmieru.

7.	Práva a záväzky vyplývajúce z vlastníctva k riešeniu projektu prechádzajú v odôvodnených prípadoch na právnych nástupcov zmluvných strán.

8.	Hore uvedené práva a povinnosti zmluvných strán vo veci vlastníctva zostávajú v platnosti aj po ukončení platnosti tejto zmluvy, a to časovo neobmedzene k nechráneným výsledkom riešenia úlohy a počas doby platnosti priemyselného práva k chráneným výsledkom riešenia úlohy.

Článok XII
Záverečné ustanovenia

1.	Táto zmluva nadobúda platnosť dňom jej podpísania oboma zmluvnými stranami a účinnosť dňom, ktorý nasleduje po dni zverejnenia v Centrálnom registri zmlúv. Projekt je zverejňovaný v Centrálnom registri projektov.

2.	Zmluvné strany berú na vedomie, že podľa § 5a ods. 1 zákona č. 211/2000 Z. z. o slobodnom prístupe k informáciám v znení neskorších predpisov ide v prípade tejto zmluvy a jej dodatkov o povinne zverejňovanú zmluvu.

3.	Zmluva sa uzatvára na dobu určitú podľa čl. I bodu 5 tejto zmluvy.

4.	Poskytovateľ a hlavný riešiteľ sa zaväzujú písomne a bez zbytočného odkladu oznámiť druhej zmluvnej strane všetky zmeny identifikačných údajov, uvedených v tejto zmluve, resp. akúkoľvek inú zmenu skutočností a právnych pomerov, ktoré by mohli mať vplyv na práva alebo záväzky vyplývajúce z tejto zmluvy. V prípade akýchkoľvek zmien 
zo strany spoluriešiteľa je táto zmluvná strana povinná informovať hlavného riešiteľa, ktorý následne po vyhodnotení konkrétnej žiadosti informuje poskytovateľa. O zmenách zo strany poskytovateľa informuje poskytovateľ výhradne hlavného riešiteľa.

5.	Zmeny k tejto zmluve je možné vykonať len na základe súhlasu zmluvných strán formou písomných dodatkov k zmluve, s výnimkou zmien uvedených v čl. III ods. 4, VI bode 2, 3, 4 a v bode 5.
Za zmenu zmluvy je potrebné považovať aj zmenu ktorejkoľvek zmluvnej strany, 
t.j. najmä zmenu fyzickej osoby, zmenu označenia právnickej osoby, vrátane zmeny 
jej právnej formy.
6.	Zmluvné strany sa zaväzujú riešiť svoje spory dohodou. V prípade, ak sa zmluvné strany nedohodnú, je akákoľvek zmluvná strana oprávnená sa s vecou obrátiť na súd.

7.	Táto zmluva je vyhotovená v piatich rovnocenných exemplároch, pričom dva originály ostávajú u prijímateľa a hlavný riešiteľ je zodpovedný za to, aby sa jeden originál zmluvy dostal do rúk spoluriešiteľa, a tri originály ostávajú u poskytovateľa.
8.	Neoddeliteľnou súčasťou zmluvy sú nasledovné prílohy:	
Príloha č. 1 – Vyplnený projekt (Projektový formulár a Opisný formulár projektu)
Príloha č. 2 – Rozpočet projektu (Celkový a podrobný rozpočet projektu)
9.	Počas realizácie projektu sa zmluvné strany riadia všeobecne záväznými právnymi predpismi a ostatnými predpismi vzťahujúcimi sa k tejto zmluve, ktorými sú najmä: zákon č. 525/2010 Z. z., zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, Občiansky zákonník, zákon č. 343/2015 Z. z. o verejnom obstarávaní a o zmene a doplnení niektorých zákonov v neskorších predpisov, zákon č. 523/2004 Z. z., zákon č. 18/1996 
Z. z. o cenách v znení v neskorších predpisov, zákon o štátnom rozpočte 
na príslušný rozpočtový rok.

10.	Poskytovateľ si vyhradzuje právo znížiť výšku dotácie z dôvodu nedostatku finančných prostriedkov v rozpočte v súvislosti s viazaním výdavkov štátneho rozpočtu, 
o čom písomne upovedomí hlavného riešiteľa. Úlohou hlavného riešiteľa je upozorniť 
na túto skutočnosť spoluriešiteľa. V takomto prípade poskytovateľ nezodpovedá prijímateľovi za vzniknuté výdavky, prípadne škody.

11.	Zmluvné strany vyhlasujú, že ich spôsobilosť a voľnosť uzavrieť túto zmluvu, 
ako aj spôsobilosť k súvisiacim právnym úkonom nie sú žiadnym spôsobom obmedzené alebo vylúčené. Zmluvné strany si zmluvu riadne prečítali, porozumeli jej obsahu 
a na znak súhlasu s ňou ju slobodne a vážne podpisujú.

12.	Príjemca čestne vyhlasuje, že všetky údaje uvedené v tejto zmluve, vrátane jej príloh, 
sú úplné, pravdivé, presné a poskytnuté dobrovoľne.

V Bratislave dňa ...                                                         V ... dňa ...

..............................................                                         ...................................................

Titul, meno a priezvisko                                                          Titul, meno a priezvisko
funkcia                                                                                                             funkcia

poskytovateľ                                                                           hlavný riešiteľ                

 						       V ... dňa ...

 					                            .............................................

 								Titul, meno a priezvisko                                  
                        funkcia

                spoluriešiteľ

Príloha č. 1

Vyplnený projekt
(Projektový formulár a Opisný formulár projektu)

Príloha č. 2

Rozpočet projektu 
(Celkový a podrobný rozpočet projektu)

IX	Prílohy k príručke pre žiadateľa 

Príloha 1	Zoznam prioritných okruhov a podporovaných oblastí vedecko-výskumnej problematiky slovenského zdravotníctva na rok 2019 (ONKO)
Príloha 2.1	Štatút Vedeckej rady Ministerstva zdravotníctva Slovenskej republiky ktorý bol uverejnený vo Vestníku Ministerstva zdravotníctva Slovenskej republiky dňa 2. mája 2018, čiastka 33-35, ročník 66
Príloha 2.2	Výnos Ministerstva zdravotníctva Slovenskej republiky z 22. júna 2015, ktorým sa ustanovujú kritériá a postup na vyhodnocovanie žiadostí o poskytnutie dotácie

Príloha 2.3	Hodnotiaci hárok / The evaluation sheet 

Príloha 3.1.A	Projektový formulár (ONKO) / The project request form (ONKO)

Príloha 3.1.B	Opisný formulár projektu (ONKO) / The descriptive project form (ONKO)

Príloha 3.2	Celkový a podrobný rozpočet projektu / The overall and detailed project budget (ONKO)

Príloha 4	Formulár žiadosti o poskytnutie dotácie na projekt výskumu a vývoja v oblasti zdravotníctva (ONKO)

Príloha 5	Oznámenie Ministerstva zdravotníctva Slovenskej republiky o poskytovaní dotácií v pôsobnosti Ministerstva zdravotníctva Slovenskej republiky (ONKO)